Document ID: 32013R0389

A BIZOTTSÁG 389/2013/EU RENDELETE
(2013. május 2.)
a 2003/87/EK európai parlamenti és tanácsi irányelv, valamint a 280/2004/EK és a 406/2009/EK európai parlamenti és tanácsi határozat szerinti uniós kibocsátásiegység-forgalmi jegyzék létrehozásáról, továbbá a 920/2010/EU és az 1193/2011/EU bizottsági rendelet hatályon kívül helyezéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre (1) és különösen annak 19. cikkére,
tekintettel az üvegházhatást okozó gázok Közösségen belüli kibocsátásának nyomon követését szolgáló rendszerről és a Kiotói Jegyzőkönyv végrehajtásáról szóló, 2004. február 11-i 280/2004/EK európai parlamenti és tanácsi határozatra (2) és különösen annak 6. cikke (1) bekezdése első albekezdésének második mondatára,
tekintettel az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről szóló, 2009. április 23-i 406/2009/EK európai parlamenti és tanácsi határozatra (3) és különösen annak 11. cikke (3) bekezdésére,
az európai adatvédelmi biztossal folytatott konzultációt követően,
mivel:
(1)
A kibocsátásiegység-forgalmi jegyzékrendszer a 2003/87/EK irányelvvel, a Kiotói Jegyzőkönyvvel és a 406/2009/EK határozattal létrehozott európai uniós kibocsátáskereskedelmi rendszerben lebonyolított ügyletek pontos nyilvántartását biztosítja. A kibocsátásiegység-forgalmi jegyzékek olyan, közös adatelemeket tartalmazó, egységesített és biztonságos elektronikus adatbázisok, amelyek lehetővé teszik a különböző egységek kiadásának, birtoklásának, átruházásainak és törlésének nyomon követését, biztosítják a nyilvános hozzáférést és a titkos adatok megfelelő kezelését, és megakadályozzák a 2003/87/EK irányelvből, az ENSZ Éghajlat-változási Keretegyezményéhez (United Nations Framework Convention on Climate Change, a továbbiakban: UNFCCC) fűzött jegyzőkönyvből (a továbbiakban: Kiotói Jegyzőkönyv) és a 406/2009/EK határozatból eredő kötelezettségekkel összeegyeztethetetlen átruházásokat.
(2)
A 2003/87/EK irányelv 19. cikkének (1) bekezdése értelmében a 2012. január 1-jétől kezdődően kiadott kibocsátási egységek mindegyikét az uniós kibocsátásiegység-forgalmi jegyzékben, a tagállamok által kezelt számlákon kell tartani. Erről az uniós kibocsátásiegység-forgalmi jegyzékről a 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti kibocsátásiegység-forgalmi jegyzékek egységesített és biztonságos rendszeréről szóló, 2010. október 7-i 920/2010/EU bizottsági rendelet (4) rendelkezik.
(3)
A 2003/87/EK irányelvet jelentős mértékben módosította a 2003/87/EK irányelvnek az üvegházhatású gázok kibocsátási egységei Közösségen belüli kereskedelmi rendszerének továbbfejlesztése és kiterjesztése tekintetében történő módosításáról szóló, 2009. április 23-i 2009/29/EK európai parlamenti és tanácsi irányelv (5), ami nagyobb mértékű változtatásokat tesz szükségessé a kibocsátásiegység-forgalmi jegyzékrendszeren. A módosításokat a 2013-ban kezdődő kereskedési időszaktól fogva kell alkalmazni. Jelenleg nincs olyan hatályos, a Kiotói Jegyzőkönyv helyébe lépő nemzetközi megállapodás, amelyet a tagállamoknak 2012 után alkalmazniuk kellene. A 2003/87/EK európai parlamenti és tanácsi irányelv alapján az üvegházhatást okozó gázok kibocsátási egységei árverés útján történő értékesítésének időbeli ütemezéséről, lebonyolításáról és egyéb vonatkozásairól szóló, 2010. november 12-i 1031/2010/EU bizottsági rendelet (6) alapján 2012-ben megkezdődött a légi közlekedési kibocsátási egységek árverés útján történő értékesítése, mely az általános célú kibocsátási egységekhez hasonlóan történik. Ezért került sor a 2003/87/EK irányelv 19. cikke alapján a 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti, az uniós kibocsátáskereskedelmi rendszer 2013. január 1-jén kezdődő kereskedési időszakát és azt követő kereskedési időszakait szolgáló uniós kibocsátásiegység-forgalmi jegyzék létrehozásáról, valamint a 2216/2004/EK és a 920/2010/EU bizottsági rendelet módosításáról szóló, 2011. november 18-i 1193/2011/EU bizottsági rendelet (7) elfogadására, amely az európai uniós kibocsátáskereskedelmi rendszer 2013. január 1-jén kezdődő és azt követő kereskedési időszakaira alkalmazandó. Az említett rendeletet már a 2012-ben árverés útján értékesített légi közlekedési kibocsátási egységekre is alkalmazni kell.
(4)
Annak biztosítása érdekében, hogy a kiotói egységek és a kibocsátási egységek az uniós kibocsátásiegység-forgalmi jegyzékben egyazon számlákon legyenek tarthatók, az uniós kibocsátásiegység-forgalmi jegyzéknek meg kell felelnie a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozóan az UNFCCC részes feleinek egyben a Kiotói Jegyzőkönyvben részes felek találkozójaként szolgáló konferenciája 12/CMP.1. határozatával (12/CMP.1. határozat) elfogadott funkcionális és műszaki előírásoknak.
(5)
A 2003/87/EK irányelv 20. cikke értelmében a kibocsátási egységek kiadásának, átruházásainak és törlésének nyilvántartására független ügyleti jegyzőkönyvet (European Union Transaction Log, a továbbiakban: európai uniós ügyleti jegyzőkönyv, EUTL) kell létrehozni. A 280/2004/EK határozat 6. cikkének (2) bekezdése szerint a kibocsátható mennyiségi egységek, az eltávolítási egységek, a kibocsátáscsökkentési egységek és az igazolt kibocsátáscsökkentések kiadására, birtoklására, átruházására, megszerzésére, törlésére és visszavonására, valamint a kibocsátható mennyiségi egységek, a kibocsátáscsökkentési egységek és az igazolt kibocsátáscsökkentések átvitelére vonatkozó információkat az ügyleti jegyzőkönyv rendelkezésére kell bocsátani.
(6)
Az uniós kibocsátásiegység-forgalmi jegyzéknek tartalmaznia kell azokat a számlákat, amelyeken a 2003/87/EK irányelv végrehajtásához szükséges folyamatokat és műveleteket rögzíteni kell. A kibocsátásiegység-forgalmi jegyzékrendszer integritása és a rendszerben tárolt információkhoz való nyilvános hozzáférés biztosítása érdekében minden számlát egységesített eljárásokkal kell létrehozni. A kibocsátási egységeket az uniós kibocsátásiegység-forgalmi jegyzékben kell kiadni.
(7)
Az uniós kibocsátásiegység-forgalmi jegyzéken belül a kibocsátási egységekkel végzett ügyleteket olyan kommunikációs kapcsolaton keresztül célszerű végrehajtani, amely az EUTL-re is kiterjed, miközben a kiotói egységekkel végzett ügyleteket olyan kommunikációs kapcsolaton keresztül célszerű végrehajtani, amely az EUTL-re és az UNFCCC nemzetközi ügyleti jegyzőkönyvére (International Transaction Log, a továbbiakban: ITL) egyaránt kiterjed.
(8)
Mivel a kibocsátási egységek és a kiotói egységek csak dematerializált formában léteznek és helyettesíthetők, a rájuk vonatkozó tulajdonjog megállapításakor indokolt azon számla létéből kiindulni, amelyen az uniós kibocsátásiegység-forgalmi jegyzéken belül találhatók. Emellett a kibocsátásiegység-forgalmi jegyzékben rögzített ügyletek visszavonásával, valamint a visszavonás által a rendszerben és a piacon előidézett esetleges zavarokkal összefüggő kockázatok mérséklése érdekében helyénvaló gondoskodni a kibocsátási egységek és a kiotói egységek teljes mértékű helyettesíthetőségéről. Helyénvaló különösen úgy rendelkezni, hogy az ügyletek egy, a kibocsátásiegység-forgalmi jegyzék saját szabályai szerinti időpillanatot követően már csak az említett szabályoknak megfelelően legyenek visszavonhatók, visszafordíthatók vagy érvényteleníthetők. E rendelet egyetlen rendelkezése sem akadályozhatja meg a számlatulajdonost vagy más személyt az őt a rendszerben rögzített ügyletekkel összefüggésben jogszabály alapján - például csalás vagy technikai hiba esetén - az alapul szolgáló ügyletből fakadóan megillető visszakövetelési vagy kártérítési jog gyakorlásában vagy igény érvényesítésében mindaddig, amíg ez az ügylet visszafordítását, visszavonását vagy érvénytelenítését nem eredményezi. Ugyanakkor a kibocsátási egységeket, illetőleg a kiotói egységeket jóhiszeműen megszerző személyek érdekeinek védelmét is biztosítani kell.
(9)
A központi tisztviselő első számú feladata az uniós kibocsátásiegység-forgalmi jegyzék és az EUTL rendelkezésre bocsátása, üzemeltetése és karbantartása, a központi számlák kezelése és a központilag elvégzendő ügyletek végrehajtása. A nemzeti tisztviselő első számú feladata az uniós kibocsátásiegység-forgalmi jegyzék hozzá tartozó számlatulajdonosaival való kapcsolattartás, valamint minden olyan művelet végrehajtása, amely ezekkel a számlatulajdonosokkal közvetlen kapcsolattartást igényel, ideértve a számlák megnyitását, a számlákhoz való hozzáférés felfüggesztését és a számlák lezárását is.
(10)
A tagállamok által a 2003/87/EK irányelv 10c. cikke alapján ingyenesen kiosztani tervezett kibocsátási egységeket az irányelv 10c. cikkével és az annak alapján elfogadott bizottsági határozatokkal összhangban kell kiadni. Ezzel összefüggésben a vonatkozó nemzeti kiosztási tábláknak figyelembe kell venniük az érintett tagállamok által a 2003/87/EK irányelv 10c. cikkének (5) bekezdése alapján benyújtott kérelmeket, valamint az irányelv 10c. cikkének (6) bekezdése alapján elfogadott vonatkozó bizottsági határozatokat.
(11)
Ha egy tagállam - a 2003/87/EK irányelv 10c. cikkének (5) bekezdése alapján általa benyújtott kérelem és az irányelv 10c. cikkének (6) bekezdése alapján elfogadott vonatkozó bizottsági határozat figyelembevételével - a 2003/87/EK irányelv 10c. cikke alapján késlelteti a kibocsátási egységek kiadását (utólagos kiadás), akkor ennek a tagállamnak az e rendelet 51. cikkének (1) bekezdése szerinti nemzeti kiosztási táblájában az ingyenesen kiosztandó kibocsátási egységek mennyiségét a tábla benyújtásakor már megkezdett beruházások, illetve pénzügyi transzferek alapján kell feltüntetnie.
(12)
Ha egy tagállam - a 2003/87/EK irányelv 10c. cikkének (5) bekezdése alapján általa benyújtott kérelem és az irányelv 10c. cikkének (6) bekezdése alapján elfogadott vonatkozó bizottsági határozat figyelembevételével - a 2003/87/EK irányelv 10c. cikke alapján a kibocsátási egységeket a már megkezdett beruházásoktól függetlenül adja ki (előzetes kiadás), akkor ennek a tagállamnak az e rendelet 51. cikkének (1) bekezdése alapján a Bizottságnak benyújtott nemzeti kiosztási táblájában az ingyenesen kiosztandó kibocsátási egységek mennyiségeként a 2003/87/EK irányelv 10c. cikkének megfelelően a 2013-2019. időszakban ingyenesen kiosztható mennyiségeket kell feltüntetnie.
(13)
A 2003/87/EK irányelv 10c. cikkének (1) bekezdése értelmében a Bizottság részére benyújtandó jelentések alapján a tagállamoknak módosításokat kell végrehajtaniuk nemzeti kiosztási táblájukon annak érdekében, hogy a bennük szereplő adatok tükrözzék a 2003/87/EK irányelv 10c. cikke alapján megkezdett beruházásokat és a hivatkozott cikken alapuló bizottsági határozatok alapján végrehajtott pénzügyi transzferek állását.
(14)
A 2003/87/EK irányelv 11. cikke értelmében az illetékes hatóságoknak minden év február 28-áig ki kell adniuk az adott évre kiosztandó kibocsátási egységeket. Ha egy üzemeltető a kibocsátási egységekre vonatkozó harmonizált ingyenes kiosztás uniós szintű átmeneti szabályainak a 2003/87/EK európai parlamenti és tanácsi irányelv 10a. cikke értelmében történő meghatározásáról szóló, 2011. április 27-i 2011/278/EU bizottsági határozat (8) 24. cikke alapján olyan információkat közölt az illetékes hatósággal, amelyek befolyásolják az adott üzemeltető számára kiosztandó kibocsátási egységek mennyiségét, akkor a kibocsátási egységeknek az adott üzemeltető számára e rendelet 53. cikkének (2) bekezdése alapján történő átvezetése előtt az említett határozat 24. cikkének (2) bekezdésével összhangban az adott üzemeltető számára kiosztandó kibocsátási egységek mennyiségének kiszámítását meg kell ismételni, és az így meghatározott mennyiséget be kell jelenteni.
(15)
E rendelet egyetlen rendelkezése sem akadályozhatja meg az illetékes hatóságot abban, hogy megkövetelje az érintett üzemeltetőtől az adott évre kiosztható kiigazított kibocsátásiegység-mennyiségen felül számára kiosztott kibocsátási egységek visszaadását abban az esetben, ha az üzemeltető számára eredetileg túlzott mennyiségű kibocsátási egységet osztott ki - például tévedésből, vagy mert az üzemeltető elmulasztotta a 2011/278/EU határozat 24. cikkében meghatározott információkat az ugyanott meghatározott határidőig pontosan és hiánytalanul átadni neki -, és a központi tisztviselő e rendelet 52. cikkének (2) bekezdése alapján a kiosztandó mennyiségek megfelelő mértékű kiigazítása érdekében módosította a tagállam nemzeti kiosztási tábláját.
(16)
A 2003/87/EK irányelv 11b. cikke megtiltja az igazolt kibocsátáscsökkentések (IKCS-k) és a kibocsátáscsökkentési egységek (KCSE-k) 2012. december 31. utáni kiadását abban az esetben, ha ez az üvegházhatásúgáz-kibocsátások kétszeres elszámolását eredményezné. A 2003/87/EK európai parlamenti és tanácsi irányelvnek megfelelően a kiotói jegyzőkönyvben meghatározott projekttevékenységek esetében a kibocsátási egységek Közösségen belüli kereskedelmi rendszere szerint történő üvegházhatást okozó gázkibocsátás-csökkentések kétszeres elszámolásának elkerüléséről szóló, 2006. november 13-i 2006/780/EK bizottsági határozat (9) 5. cikkének (2) bekezdése ugyanakkor lehetővé teszi a határozat 3. cikke alapján létrehozott tartalékokban lévő kibocsátási egységek kibocsátható mennyiségi egységekké (KME-k) történő átváltását, illetőleg a 2008-2012. időszakban érvényes kibocsátási egységként történő eladását. Ezen túlmenően a tagállamoknak lehetőséget kell biztosítani 2013. április 30-ig arra, hogy KCSE-ket adjanak ki azon projekttevékenységek 2012. december 31-ig bekövetkezett kibocsátáscsökkentései ellenében, amelyek 2013. január 1-jén kerültek a 2003/87/EK irányelv hatálya alá.
(17)
Az Európai Unió, a tagállamok és egyes harmadik országok a 2008-2012. időszakra a gazdaság teljes egészére kiterjedő kibocsátáscsökkentési kötelezettségvállalásokat tettek. A tagállamok a 2013-2020. időszakra is rendelkeznek jogilag kötelező kibocsátáscsökkentési célokkal, melyeket a 2003/87/EK irányelv és a 406/2009/EK határozat rögzít. A Kiotói Jegyzőkönyv várható módosítása a jegyzőkönyv B. mellékletében felsorolt részes felekre vonatkozóan nemzetközi szintű, jogilag kötelező számszerűsített célértékeket fog meghatározni a 2013-2020. időszakra, amint a módosítás e részes felek vonatkozásában hatályba lépett. Az UNFCCC részes feleinek egyben a Kiotói Jegyzőkönyvben részes felek találkozójaként szolgáló konferenciája 13/CMP.1. határozata (13/CMP.1. határozat) úgy rendelkezik, hogy KCSE-ket KME-k és eltávolítási egységek (ETE-k) átváltásával csak akkor lehet kiadni, ha ez utóbbi egységek sorszámában szerepel az a kötelezettségvállalási időszak, amelyre kiadták őket. Nem adható ki a KCSE, ha a sorszámban megjelölt kötelezettségvállalási időszak nem egyezik meg a kibocsátáscsökkentés bekövetkezésének időszakával. Az uniós kibocsátásiegység-forgalmi jegyzékben az európai uniós kibocsátáskereskedelmi rendszerhez tartozó számlákon csak olyan KCSE-k tartását indokolt lehetővé tenni, amelyek megfelelnek ezeknek a szabályoknak. Ennek megfelelően a 2013-2020. időszakra a Kiotói Jegyzőkönyvhöz annak 3. cikkének (9) bekezdése alapján elfogadott módosítások értelmében jogilag kötelező számszerűsített célértékkel nem rendelkező, valamint az ilyen célértékkel rendelkező, de a Kiotói Jegyzőkönyv e tárgyú módosítására vonatkozóan megerősítő okiratának letétbe helyezését elmulasztó harmadik országok által kiadott KCSE-k tartását az uniós kibocsátásiegység-forgalmi jegyzékben csak abban az esetben indokolt lehetővé tenni, ha igazoltan olyan kibocsátáscsökkentést testesítenek meg, amely 2013 előtt bekövetkezettként hitelesítve van. Vélelmezhető, hogy a 2013. május 1. után az uniós kibocsátásiegység-forgalmi jegyzékbe továbbított ilyen KCSE-k kiadása az UNFCCC részes feleinek egyben a Kiotói Jegyzőkönyvben részes felek találkozójaként szolgáló konferenciája 9/CMP.1. határozatban (9/CMP.1. határozat) előírt, az együttes végrehajtás felügyeleti bizottsága felügyelete mellett lefolytatott hitelesítési eljárás („track 2 procedure”) alapján történt.
(18)
A 2003/87/EK irányelv 11a. cikke szabályozza az egy majdani nemzetközi éghajlat-változási megállapodás hatálybalépése előtt végrehajtott projekttevékenységek ellenében kiadott IKCS-k és KCSE-k felhasználását, és ennek keretében lehetőséget ad arra, hogy az üzemeltetők ezeket az egységeket kibocsátási egységekre cseréljék.
(19)
Amint az európai uniós kibocsátáskereskedelmi rendszer és egy harmadik ország abszolút összkvótán alapuló kötelező kibocsátáskereskedelmi rendszere közötti kapcsolat létrehozásának módjáról az érintett harmadik országgal megállapodás jött létre, az adott harmadik ország és szövetségi szint alatti, illetve regionális közigazgatási egységei számára lehetőséget kell adni az uniós kibocsátásiegység-forgalmi jegyzékben történő számlanyitásra.
(20)
A 406/2009/EK határozat 11. cikke értelmében a határozat hatálya alá tartozó ügyletek pontos nyilvántartását a kibocsátásiegység-forgalmi jegyzékrendszerben kell biztosítani.
(21)
Az uniós kibocsátásiegység-forgalmi jegyzékben vezetett, a 406/2009/EK határozat (Effort Sharing Decision, ESD) hatálya alá tartozó ESD megfelelési számlákon létre kell hozni a határozat 3. cikkének (2) bekezdése és 10. cikke alapján meghatározott mennyiségeknek megfelelő számú éves kibocsátásjogosultsági egységet (ÉKJE). Az éves kibocsátásjogosultsági egységek tartását az uniós kibocsátásiegység-forgalmi jegyzékben csak az ESD megfelelési számlákon szabad lehetővé tenni.
(22)
Az uniós kibocsátásiegység-forgalmi jegyzéknek segítenie kell a 406/2009/EK határozat szerinti évenkénti megfelelés-ellenőrzések végrehajtását, és ennek érdekében biztosítania kell azokat a folyamatokat, amelyek felhasználásával rávezethetők az ESD megfelelési számlákra az éves felülvizsgált kibocsátásadatok, minden egyes tagállam és minden egyes év vonatkozásában megállapítható az adott ESD megfelelési számla megfelelőségi állapotjelzőjének értéke, és szükség esetén végrehajthatók a 406/2009/EK határozat 7. cikke szerinti korrekciók.
(23)
Az uniós kibocsátásiegység-forgalmi jegyzéknek biztosítania kell a 406/2009/EK határozat 3. cikkének (3), (4) és (5) bekezdésében, valamint 5. cikkében előírt ügyletek pontos nyilvántartását.
(24)
A szabálytalanságok megelőzése érdekében célszerű, hogy az EUTL automatikus ellenőrzéseket végezzen a kibocsátásiegység-forgalmi jegyzékrendszerben a kibocsátási egységekkel, a hitelesített kibocsátásadatokkal, a számlákkal, az éves kibocsátásjogosultsági egységekkel, a jóváírási jogosultságokkal és a kiotói egységekkel végrehajtott összes folyamaton, az ITL pedig automatikus ellenőrzéseket végezzen a kiotói egységekkel végrehajtott összes folyamaton. Annak érdekében, hogy az uniós kibocsátásiegység-forgalmi jegyzékrendszerben végzett ügyletek megfeleljenek a 2003/87/EK irányelvben és a 406/2009/EK határozatban foglalt, valamint az UNFCCC és a Kiotói Jegyzőkönyv alapján kidolgozott követelményeknek, az ellenőrzéseken meg nem felelő folyamatokat meg kell szakítani.
(25)
A számlanyitás, a hitelesítés és a hozzáférési jogosultságok vonatkozásában olyan megfelelő és összehangolt követelményeket indokolt alkalmazni, amelyek biztosítják az integrált kibocsátásiegység-forgalmi jegyzékrendszerben található adatok védelmét és a csalás megelőzését. A jövőre nézve megfontolandó e követelmények felülvizsgálata oly módon, hogy az arányosság elvének figyelembevétele mellett nagyobb eredményességet legyenek képesek biztosítani. Indokolt továbbá gondoskodni a kibocsátásiegység-forgalmi jegyzékrendszerben szereplő folyamatokra, üzemeltetőkre és személyekre vonatkozó adatok megőrzéséről.
(26)
A központi tisztviselőnek - egyrészt az uniós kibocsátásiegység-forgalmi jegyzék és az EUTL rendelkezésre állásának biztosításához szükséges ésszerű lépések megtételével, másrészt pedig azzal, hogy megfelelő megbízhatóságú rendszerek és eljárások révén biztosítja a releváns adatok védelmét - gondoskodnia kell arról, hogy a kibocsátásiegység-forgalmi jegyzékrendszer működését a lehető legkisebb mértékben befolyásolják üzemszünetek.
(27)
Mivel indokolt lehet további számlatípusokat bevezetni, valamint lehetőséget biztosítani a kibocsátási egységek, illetőleg a kiotói egységek harmadik személyek javára történő birtoklására vagy biztosítékként való felhasználására, ezeket a kérdéseket e rendelet egy későbbi felülvizsgálata alkalmával meg kell vizsgálni.
(28)
A környezeti információkhoz való nyilvános hozzáférésről és a 90/313/EGK irányelv hatályon kívül helyezéséről szóló, 2003. január 28-i 2003/4/EK európai parlamenti és tanácsi irányelvvel (10) és a 13/CMP.1. határozattal összhangban annak biztosítására, hogy a nyilvánosság - meghatározott titoktartási követelmények teljesítése mellett - hozzáférhessen a kibocsátásiegység-forgalmi jegyzékek integrált rendszerében található információkhoz, rendszeres jelleggel konkrét tartalmú tájékoztatást indokolt adni.
(29)
A nemzeti tisztviselőknek, a központi tisztviselőnek és a Bizottságnak - abban a körben, amelyben azok az e rendelet alapján nyilvántartott, kezelt és feldolgozott adatokra alkalmazandók - tiszteletben szükséges tartaniuk az általuk mint adatkezelőkként kezelt személyes adatok feldolgozásával és szabad áramlásával összefüggésben a személyek védelmére vonatkozó uniós és nemzeti jogi aktusok, köztük különösen a személyes adatok feldolgozása vonatkozásában az egyének védelméről és az ilyen adatok szabad áramlásáról szóló, 1995. október 24-i 95/46/EK európai parlamenti és tanácsi irányelv (11) és az azt végrehajtó nemzeti jogszabályok, valamint a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendelet (12) rendelkezéseit.
(30)
A 2003/87/EK európai parlamenti és tanácsi irányelv és a 280/2004/EK európai parlamenti és tanácsi határozat szerinti kibocsátásiegység-forgalmi jegyzékek egységesített és biztonságos rendszeréről szóló, 2010. október 7-i 920/2010/EU bizottsági rendeletet (13) mindaddig alkalmazni kell, amíg le nem zárult a 2008-tól 2012-ig tartó kereskedési időszakkal kapcsolatos összes művelet. A rendeletet azonnali hatállyal módosítani kell annak érdekében, hogy szabályozza a 2008-tól 2012-ig tartó kereskedési időszak végén a felhasználók birtokában lévő légi közlekedési kibocsátási egységek átváltását a 2013-ban kezdődő kereskedési időszakra érvényes légi közlekedési kibocsátási egységekre. A 920/2010/EU rendeletet ennek megfelelően 2013. október 1-jei hatállyal kell hatályon kívül helyezni.
(31)
A fentieknek megfelelően az 1193/2011/EU rendeletet hatályon kívül kell helyezni, és helyette azonnali hatállyal olyan új rendeletet kell elfogadni, amely a 2003/87/EK irányelv, a 280/2004/EK határozat és a 406/2009/EK határozat rendelkezéseinek végrehajtását egyaránt szolgálja.
(32)
Az 1193/2011/EU rendelet határidőket tartalmazott a központi tisztviselő és a nemzeti tisztviselők közötti együttműködés feltételeiről történő megállapodásra, valamint a nemzeti kiosztási táblák és a nemzeti légi közlekedési kiosztási táblák megküldésére vonatkozóan. Az 1193/2011/EU rendelet hatályon kívül helyezése mellett ezeket a kötelezettségeket hatályban kell tartani.
(33)
E rendeletnek sürgősséggel indokolt hatályba lépnie.
(34)
Az e rendeletben előírt rendelkezések összhangban vannak az Éghajlatváltozási Bizottság véleményével,
ELFOGADTA EZT A RENDELETET:
I. CÍM
KÖZÖS ÁLTALÁNOS RENDELKEZÉSEK
1. FEJEZET
Tárgy, hatály és fogalommeghatározások
1. cikk
Tárgy
Ez a rendelet a 2013. január 1-jén kezdődő kereskedési időszakot és az azt követő kereskedési időszakokat szolgáló uniós kibocsátásiegység-forgalmi jegyzékre, a 2003/87/EK irányelv 20. cikkének (1) bekezdésében előírt független ügyleti jegyzőkönyvre, valamint a 280/2004/EK határozat 6. cikkében előírt kibocsátásiegység-forgalmi jegyzékekre vonatkozó általános, operatív és karbantartási követelményeket állapítja meg.
Ez a rendelet az uniós kibocsátásiegység-forgalmi jegyzék és az ITL közötti kommunikáció rendszerét is szabályozza.
2. cikk
Hatály
Ez a rendelet az európai uniós kibocsátáskereskedelmi rendszer 2013. január 1-jén kezdődő kereskedési időszakára és azt követő kereskedési időszakaira vonatkozóan létrehozott kibocsátási egységekre, az éves kibocsátásjogosultsági egységekre és a kiotói egységekre alkalmazandó.
Ez a rendelet a 2012. január 1-jétől2012. december 31-ig tartó kereskedési időszakra vonatkozóan létrehozott, árverés útján történő értékesítésre szánt légi közlekedési kibocsátási egységekre is alkalmazandó.
3. cikk
Fogalommeghatározások
Ha e rendelet eltérően nem rendelkezik, e rendelet II. címének alkalmazásában a 2003/87/EK irányelv fogalommeghatározásai irányadók. E rendelet alkalmazásában ezen túlmenően az 1031/2010/EU rendelet 3. cikkében és a 2011/278/EU bizottsági határozat 3. cikkében foglalt fogalommeghatározások is irányadók. E rendelet alkalmazásában továbbá:
1. „számlatulajdonos”: a kibocsátásiegység-forgalmi jegyzékrendszerben számlával rendelkező természetes vagy jogi személy;
2. „központi tisztviselő”: a Bizottság által a 2003/87/EK irányelv 20. cikke alapján kijelölt személy;
3. „illetékes hatóság”: valamely tagállam által a 2003/87/EK irányelv 18. cikke alapján kijelölt hatóság vagy hatóságok;
4. „külső kereskedési platform”: olyan multilaterális börze, amely a 2004/39/EK európai parlamenti és tanácsi irányelv (14) 4. cikke értelmében összehozza vagy segít összehozni több harmadik fél kibocsátási egységekre vagy kiotói egységekre vonatkozó vételi és eladási szándékát;
5. „hitelesítő”: a 600/2012/EU bizottsági rendelet (15) 3. cikkének 3. pontja szerinti hitelesítő;
6. „kibocsátható mennységi egység”, „KME”: a 280/2004/EK határozat 7. cikkének (3) bekezdése alapján kiadott egység;
7. „légi közlekedési kibocsátási egység”: a 2003/87/EK irányelv 3c. cikkének (2) bekezdése alapján létrehozott kibocsátási egység;
8. „általános célú kibocsátási egység”: a 2003/87/EK irányelv alapján létrehozott minden más kibocsátási egység;
9. „hosszú távú igazolt kibocsátáscsökkentés”, „htIKCS”: a tiszta fejlesztési mechanizmus alapján végzett erdősítési vagy újraerdősítési projekttevékenységre kiadott olyan egység, amely - a részes feleknek egyben a Kiotói Jegyzőkönyvben részes felek találkozójaként szolgáló konferenciája 5/CMP.1. határozata értelmében - a tiszta fejlesztési mechanizmus szerinti azon erdősítési vagy újraerdősítési projekttevékenység kibocsátáscsökkentési jóváírási időszakának végén jár le, amelyre kiadták;
10. „eltávolítási egység”, „ETE”: a 13/CMP.1. határozat mellékletének vonatkozó rendelkezései alapján kiadott egység;
11. „ideiglenes IKCS”, „iIKCS”: a tiszta fejlesztési mechanizmus alapján végzett erdősítési vagy újraerdősítési projekttevékenységre kiadott olyan egység, amely - az 5/CMP.1. határozat értelmében - a kiadásának időpontja szerintit követő kiotói kötelezettségvállalási időszak végén jár le;
12. „kiotói egység”: a KME, a kibocsátáscsökkentési egység (KCSE), az igazolt kibocsátáscsökkentés (IKCS), az ETE, a htIKCS és az iIKCS;
13. „folyamat”: kibocsátásiegység-forgalmi jegyzékben számlára, egységre vagy a jóváírási jogosultság valamely részére irányuló művelet végrehajtásának automatizált műszaki eszköze;
14. „ügylet”: olyan folyamat az uniós kibocsátásiegység-forgalmi jegyzékben, amelynek keretében kibocsátási egység, kiotói egység, éves kibocsátásjogosultsági egység vagy a jóváírási jogosultság valamely része egy számláról egy másik számlára kerül átvezetésre;
15. „leadás”: kibocsátási egység elszámolása üzemeltető vagy légijármű-üzemeltető által saját létesítménye vagy légi járművei hitelesített kibocsátásadatainak terhére;
16. „törlés”: kiotói egység hitelesített kibocsátásadatok terhére történő elszámolás nélküli, végleges kiiktatása annak birtokosa által;
17. „elvetés”: kibocsátási egység hitelesített kibocsátásadatok terhére történő elszámolás nélküli, végleges kiiktatása annak birtokosa által;
18. „megszüntetés”: kiotói egység elszámolása kiotói fél által saját bejelentett kibocsátásadatai terhére;
19. „pénzmosás”: a 2005/60/EK európai parlamenti és tanácsi irányelv (16) 1. cikkének (2) bekezdése értelmében vett pénzmosás;
20. „súlyos bűncselekmény”: a 2005/60/EK irányelv 3. cikkének 5. pontja értelmében vett súlyos bűncselekmény;
21. „terrorizmusfinanszírozás”: a 2005/60/EK irányelv 1. cikkének (4) bekezdése szerinti, „terrorizmus finanszírozása” elnevezésű magatartás;
22. „nemzeti tisztviselő”: valamely tagállam joghatósága alá tartozó ügyfélszámláknak az uniós kibocsátásiegység-forgalmi jegyzékben a tagállam nevében való kezeléséért felelős, a 8. cikknek megfelelően kijelölt személy;
23. „igazgató”: azok a személyek, akik egy adott jogi személy napi szintű működését ténylegesen irányítják;
24. „közép-európai idő”: a 2000/84/EK irányelv 1., 2. és 3. cikke értelmében vett nyári időszámítási időszak idején a közép-európai nyári idő;
25. „nemzeti adminisztrációs platform”: nemzeti tisztviselő vagy illetékes hatóság által működtetett, az uniós kibocsátásiegység-forgalmi jegyzékhez biztonságos módon kapcsolódó, a számláknak és a megfelelési kötelezettségeknek az uniós kibocsátásiegység-forgalmi jegyzékben történő kezelését biztosító funkciók automatizálása céljából fenntartott külső rendszer;
26. „nemzetközi jóváírás”: az IKCS, a KCSE, valamint a projektből vagy más kibocsátáscsökkentő tevékenységből származó olyan jóváírás, amely a 2003/87/EK irányelv 11a. cikkének (5) bekezdése alapján mint egység felhasználható;
27. „éves kibocsátásjogosultsági egység”, „ÉKJE”: a 406/2009/EK határozat 3. cikkének (2) bekezdése és 10. cikke alapján megállapított tagállami éves kibocsátási jogosultság egy tonna szén-dioxid-egyenértéket megtestesítő része;
28. „jóváírási jogosultság”: tagállam joga a 406/2009/EK határozat 5. cikke szerinti jóváírások (a határozatban: „kibocsátási egységek”) felhasználására a 406/2009/EK határozat 3. cikke szerinti kötelezettségek teljesítése céljából, a 406/2009/EK határozat 5. cikkének (4) bekezdése szerint meghatározott 2005. évi üvegházhatásúgáz-kibocsátáshoz való viszonyt leíró százalékos értékkel megegyező számként kifejezve;
29. „felhasználatlan jóváírási jogosultság”: a tagállam jóváírási jogosultságának azon nemzetközi jóváírások, iIKCS-k és htIKCS-k összegével csökkentett mennyisége, amelyek a megfelelőségi állapotjelző értékének az e rendelet 79. cikke szerinti megállapítása időpontjában az ESD megfelelési számlán jelen vannak;
30. „megfelelési időszak”: a 2013. január 1-jétől2020. december 31-ig terjedő időszak, amely alatt a tagállamoknak a 406/2009/EK határozat 3. cikkének megfelelően korlátozniuk kell üvegházhatásúgáz-kibocsátásukat.
2. FEJEZET
A kibocsátásiegység-forgalmi jegyzékrendszer
4. cikk
Az uniós kibocsátásiegység-forgalmi jegyzék
(1) Létrejön az európai uniós kibocsátáskereskedelmi rendszer 2013. január 1-jén kezdődő kereskedési időszakát és azt követő kereskedési időszakait szolgáló uniós kibocsátásiegység-forgalmi jegyzék.
(2) Az uniós kibocsátásiegység-forgalmi jegyzéket - annak műszaki infrastruktúráját is beleértve - a központi tisztviselő üzemelteti és tartja fenn.
(3) A tagállamok e rendelet hatálya alatt a 2003/87/EK irányelv 19. cikkéből és a 406/2009/EK határozat 11. cikkéből fakadó kötelezettségeik teljesítése, valamint a kibocsátási egységek, az ÉKJE-k és a jóváírási jogosultságok pontos nyilvántartása céljából az uniós kibocsátásiegység-forgalmi jegyzéket veszik igénybe. Az uniós kibocsátásiegység-forgalmi jegyzéknek a nemzeti tisztviselők és a számlatulajdonosok számára az e rendeletben előírt folyamatokat kell biztosítania.
(4) A központi tisztviselő biztosítja, hogy az uniós kibocsátásiegység-forgalmi jegyzék megfeleljen a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozóan a 12/CMP.1. határozat alapján kidolgozott funkcionális és műszaki előírásoknak, és tekintetbe vegye az e rendelet 105. cikke szerinti adatcsere- és műszaki előírásokban megállapított hardver-, hálózati, szoftver- és biztonsági követelményeket.
5. cikk
Nemzeti és uniós kiotói jegyzékek
(1) A Kiotói Jegyzőkönyv részes feleként és a 280/2004/EK határozat 6. cikke alapján a kiotói egységek pontos számon tartásával kapcsolatban fennálló kötelezettségei teljesítése céljából valamennyi tagállam és az Unió - egységesített elektronikus adatbázis formájában - olyan kibocsátásiegység-forgalmi jegyzéket (a továbbiakban: kiotói jegyzék) üzemeltet, amely tekintetbe veszi az UNFCCC-nek a kibocsátásiegység-forgalmi jegyzékekre vonatkozó követelményeit, köztük különösen a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozóan a 12/CMP.1. határozat alapján kidolgozott funkcionális és műszaki előírásokat és az e rendelet 105. cikke szerinti adatcsere- és műszaki előírásokban megállapított hardver-, hálózati, szoftver- és biztonsági követelményeket.
(2) A központi tisztviselő biztosítja, hogy az uniós kibocsátásiegység-forgalmi jegyzék egyben az Uniónak mint a Kiotói Jegyzőkönyv részes felének kiotói jegyzékeként is működjön. A központi tisztviselő egyben az Unió kiotói jegyzékének - mely részét képezi az uniós kibocsátásiegység-forgalmi jegyzéknek - jegyzékkezelőjeként is eljár.
6. cikk
Az európai uniós ügyleti jegyzőkönyv
(1) A 2003/87/EK irányelv 20. cikke alapján, az e rendelet hatálya alá tartozó ügyletek céljára, szabványosított elektronikus adatbázis formájában létrejön az európai uniós ügyleti jegyzőkönyv (European Union Transaction Log, a továbbiakban: EUTL). Az EUTL egyben a 280/2004/EK határozat 6. cikkének (2) bekezdése alapján hozzáférhetővé tett kiotói egységek birtoklásával és átruházásaival összefüggő információk teljes körű nyilvántartására is szolgál.
(2) A központi tisztviselő az EUTL-t e rendelet rendelkezéseinek megfelelően üzemelteti és tartja fenn.
(3) A központi tisztviselő biztosítja, hogy az EUTL alkalmas legyen az e rendeletben említett valamennyi folyamat ellenőrzésére és nyilvántartására, tekintetbe vegye a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozóan a 12/CMP.1. határozat alapján kidolgozott funkcionális és műszaki előírásokat, és teljesítse az e rendelet 105. cikke szerinti adatcsere- és műszaki előírásokban megállapított hardver-, hálózati és szoftverkövetelményeket.
(4) A központi tisztviselő biztosítja, hogy az EUTL alkalmas legyen az I. cím 3. fejezetében, valamint a II., a III. és a IV. címben körülírt valamennyi folyamat nyilvántartására.
7. cikk
Kommunikációs kapcsolatok a kibocsátásiegység-forgalmi jegyzékek, az ITL és az EUTL között
(1) A központi tisztviselő és a tagállamok biztosítják, hogy az uniós kibocsátásiegység-forgalmi jegyzék és a kiotói jegyzékek - azon ügyletek továbbítása érdekében, amelyek kiotói egységek számlák közötti átvezetését igénylik - kommunikációs kapcsolatot tartsanak fenn az ITL-lel.
(2) A központi tisztviselő biztosítja, hogy - az (1) bekezdésben körülírt ügyletek nyilvántartásba vétele és ellenőrzése céljából - az EUTL kommunikációs kapcsolatot tartson fenn az ITL-lel. Minden olyan kezdeményezett átvezetést, amely kiotói jegyzéket érint, az EUTL-nek fel kell dolgoznia és ellenőriznie kell, mielőtt az átvezetés nyilvántartásba vételére sor kerülne.
(3) A központi tisztviselő biztosítja, hogy az uniós kibocsátásiegység-forgalmi jegyzék - a kibocsátási egységek, ÉKJE-k vagy jóváírási jogosultságok részeinek átvezetésével járó ügyletek, valamint az I. cím 3. fejezetében előírt számlavezetési folyamatok ellenőrzése és nyilvántartásba vétele céljából - közvetlen kommunikációs kapcsolatot tartson fenn az EUTL-lel. Minden olyan ügyletet, amely kibocsátási egységeket, ÉKJE-ket vagy jóváírási jogosultságok részeit érint, az uniós kibocsátásiegység-forgalmi jegyzékben kell lebonyolítani, és az EUTL-nek kell nyilvántartásba vennie és ellenőriznie. A központi tisztviselő korlátozott funkcionalitású kommunikációs kapcsolatot hozhat létre az EUTL és olyan harmadik ország kibocsátásiegység-forgalmi jegyzéke között, amely szerződést írt alá az EU-hoz történő csatlakozásáról, annak lehetővé tétele céljából, hogy ezek a jegyzékek az EUTL-en keresztül kapcsolatot tartsanak fenn az ITL-lel, és rögzítsék az EUTL-ben az üzemeltetők hitelesített kibocsátásadatait. E kommunikációs kapcsolat létrehozása előtt ezeknek a kibocsátásiegység-forgalmi jegyzékeknek a kibocsátásiegység-forgalmi jegyzékek valamennyi kötelező tesztelési és inicializálási eljárását sikeresen teljesíteniük kell.
8. cikk
A nemzeti tisztviselők és a kiotói jegyzékek jegyzékkezelői
(1) Minden tagállam kijelöl egy nemzeti tisztviselőt. A 13. cikk (2) bekezdésében foglalt kivételtől eltekintve a tagállam - az I. mellékletnek megfelelően - a saját számláihoz és az uniós kibocsátásiegység-forgalmi jegyzékben található, saját joghatósága alá tartozó számlákhoz csak nemzeti tisztviselőjén keresztül férhet hozzá, és azokat - a 11. cikk értelmében - csak nemzeti tisztviselőjén keresztül kezelheti. A tagállam nemzeti tisztviselője egyben - e rendelet rendelkezéseivel összhangban - a tagállam kiotói jegyzékének jegyzékkezelője is.
(2) A tagállamok és a Bizottság biztosítják, hogy a nemzeti tisztviselők, a központi tisztviselő és a számlatulajdonosok között ne álljon fenn összeférhetetlenség.
(3) Minden tagállam megküldi a Bizottságnak nemzeti tisztviselőjének nevét és elérhetőségi adatait, beleértve azt a veszélyhelyzeti telefonszámot is, amely a biztonsági vonatkozású váratlan események bekövetkeztekor hívható.
(4) A Bizottság e rendelet végrehajtásáról az egyes tagállamok nemzeti tisztviselőjével és a központi tisztviselővel koordinált módon gondoskodik. A Bizottság ennek keretében egyeztet különösen az Éghajlatváltozási Bizottság jegyzékkezelői munkacsoportjával a kibocsátásiegység-forgalmi jegyzékek e rendelet alapján történő üzemeltetéséről és az e rendelet végrehajtásához kapcsolódó kérdésekről és eljárásokról. A jegyzékkezelői munkacsoport 2012. március 31-ig megállapítja a központi tisztviselő és a nemzeti tisztviselők közötti együttműködés rendjét, beleértve az e rendelet végrehajtását szolgáló közös üzemeltetési eljárásokat, az uniós kibocsátásiegység-forgalmi jegyzék változásainak és váratlan eseményeinek kezelésére szolgáló eljárásokat, valamint az uniós kibocsátásiegység-forgalmi jegyzék és az EUTL működését és megbízhatóságát biztosító műszaki előírásokat is. Az együttműködésre irányadó feltételek kiterjedhetnek a külső kommunikációs kapcsolatokat, az informatikai infrastruktúrát, az ügyfélszámlákhoz való hozzáférés eljárásait és a Kiotói Jegyzőkönyv szerinti számlák kezelésének mechanizmusait az uniós kibocsátásiegység-forgalmi jegyzék és az összes többi kiotói jegyzék vonatkozásában egyetlen, a központi tisztviselő által fenntartott európai konszolidált kibocsátásiegység-forgalmi jegyzékrendszerben egyesítő konszolidált rendszer létrehozásának módjára is. A jegyzékkezelői munkacsoport eljárási szabályzatát az Éghajlatváltozási Bizottság fogadja el.
(5) A központi tisztviselő, az illetékes hatóságok és a nemzeti tisztviselők csak a 2003/87/EK irányelvből, a 280/2004/EK határozatból és a 406/2009/EK határozatból, valamint az ezen jogi aktusok rendelkezései alapján elfogadott intézkedésekből fakadó feladataik ellátásához szükséges folyamatokat hajthatják végre.
3. FEJEZET
Számlák
1. szakasz
Valamennyi számlára vonatkozó általános rendelkezések
9. cikk
Számlák
(1) A tagállamok és a központi tisztviselő biztosítják, hogy minden kiotói jegyzőkönyv és az uniós kibocsátásiegység-forgalmi jegyzék tartalmazza az I. mellékletben megjelölt számlákat.
(2) Minden egyes számla csak az I. mellékletben megjelölt típusú egységek tartására vehető igénybe.
10. cikk
A számlák státusa
(1) A számlák státusa nyitott, zárolt, kizárt vagy lezárt lehet.
(2) Zárolt számláról - a 25., a 31., a 35., a 67., a 77., a 81. és a 82. cikk szerintiek kivételével - folyamat nem kezdeményezhető.
(3) Lezárt számláról folyamat nem kezdeményezhető. A lezárt számla nem nyitható meg újból, és egységátvezetéseket nem fogadhat.
(4) Ha egy létesítmény a 2003/87/EK irányelv 27. cikke alapján kivételre kerül az uniós rendszerből, akkor a nemzeti tisztviselő a megfelelő üzemeltetői számla státusát a kizárás időtartamára kizártra állítja.
(5) Ha egy illetékes hatóság olyan értelmű értesítést küld, amely szerint a valamely légijármű-üzemeltető által végzett repülések a 2003/87/EK irányelv I. mellékletének megfelelően egy adott évben többé nem tartoznak az uniós rendszer hatálya alá, akkor a nemzeti tisztviselő a légijármű-üzemeltető előzetes értesítését követetően a megfelelő légijármű-üzemeltetői számla státusát kizártra állítja és ebben az állapotban tartja mindaddig, amíg az illetékes hatóság olyan értelmű értesítést nem küld, hogy az adott légijármű-üzemeltető által végzett repülések ismét az európai rendszerhez tartoznak.
(6) Kizárt számláról - a 25. és a 68. cikk szerintiek, valamint azon időszak vonatkozásában, amikor a számla nem volt lezárt státusú, a 35. és a 67. cikk szerintiek kivételével - folyamat nem kezdeményezhető.
11. cikk
A számlák kezelése
(1) Minden számlához számlakezelőt kell rendelni, aki a számla kezeléséért valamely tagállam vagy az Unió nevében felelős.
(2) Az egyes számlatípusokhoz tartozó számlák kezelőjét az I. mellékletnek megfelelően kell kijelölni.
(3) A számlakezelő e rendelet rendelkezéseinek megfelelően megnyitja a számlákat, felfüggeszti és korlátozza a számlákhoz való hozzáférést, lezárja a számlákat, megváltoztatja a számlák státusát, jóváhagyja a meghatalmazott képviselőket, jóváhagyja a számlaadatok azon módosításait, amelyek a számlakezelő jóváhagyását igénylik, továbbá kezdeményezi a számlatulajdonos által a 23. cikk (5) bekezdése alapján kért ügyleteket.
(4) A tisztviselő megkövetelheti a számlatulajdonosoktól és a számlaképviselőktől, hogy vállalják a II. mellékletben meghatározott kérdések vonatkozásában e rendelettel összhangban megállapított, ésszerű feltételek betartását.
(5) A számlák a számlakezelő szerinti tagállam joghatósága alá tartoznak, és azokra a számlakezelő szerinti tagállam joga irányadó; a számlán lévő egységek a tagállam területén lévőknek minősülnek.
12. cikk
Értesítések a központi tisztviselő részéről
A központi tisztviselő a 105. cikk szerinti adatcsere- és műszaki előírásokban meghatározott automatikus mechanizmus révén értesíti a számlaképviselőket és a nemzeti tisztviselőt a számlához kapcsolódó folyamatok kezdeményezéséről és teljesítéséről vagy megszakításáról, valamint a számla státusának mindennemű megváltozásáról.
2. szakasz
Számlák megnyitása és aktualizálása
13. cikk
A központi tisztviselő által kezelt számlák megnyitása
(1) A központi tisztviselő megnyitja az uniós kibocsátásiegység-forgalmi jegyzék összes, az európai uniós kibocsátáskereskedelmi rendszerhez tartozó technikai számláját, az Unió kiotói számláit, az európai uniós ÉKJE-alapszámlát, az ESD elvetési számlát, valamint - a III. mellékletben meghatározott információk átvételétől számított 20 munkanapon belül - a megfelelési időszak minden egyes évére minden egyes tagállam ESD megfelelési számláját.
(2) Ha az érintett tagállam nem jelöl ki más személyt, az ESD megfelelési számlák meghatalmazott képviselőjeként a 8. cikk (1) bekezdése alapján kijelölt nemzeti tisztviselő jár el.
(3) Minden tagállam az ESD megfelelési számlákhoz tartozó minden egyes meghatalmazott képviselőre és további meghatalmazott képviselőre vonatkozóan átadja a központi tisztviselőnek a VIII. melléklet VIII-I. táblázatában meghatározott információkat.
14. cikk
Nemzeti adminisztrációs platformszámlák megnyitása az uniós kibocsátásiegység-forgalmi jegyzékben
(1) 2014. január 1-jétől kezdődően bármely nemzeti tisztviselő igényelheti nemzeti adminisztrációs platformszámla megnyitását az uniós kibocsátásiegység-forgalmi jegyzékben. Ezt az igényét a központi tisztviselőnél jelzi. A nemzeti tisztviselő köteles átadni a központi tisztviselő által megkövetelt információkat. Ezeknek az információknak legalább a III. mellékletben meghatározott adatokat kell magukban foglalniuk, továbbá bizonyítékot kell tartalmazniuk arra vonatkozóan, hogy - figyelemmel a 105. cikk szerinti adatcsere- és műszaki előírásokban megállapított technikai és biztonsági követelményekre - a nemzeti adminisztrációs platform az uniós kibocsátásiegység-forgalmi jegyzék által e rendelet alapján nyújtottal megegyező vagy annál magasabb szintű biztonságot nyújt.
(2) A központi tisztviselő az (1) bekezdésben előírt információk hiánytalan átvétele után húsz munkanapon belül az uniós kibocsátásiegység-forgalmi jegyzékben megnyitja a nemzeti adminisztrációs platformszámlát, vagy - amennyiben a nemzeti adminisztrációs platform által biztosított biztonság szintje nem elegendő az (1) bekezdésben meghatározott követelmények teljesüléséhez - értesíti a nemzeti tisztviselőt arról, hogy a számlanyitást megtagadja.
(3) A nemzeti adminisztrációs platformszámla meghatalmazott képviselőjeként a 8. cikk (1) bekezdése alapján kijelölt nemzeti tisztviselő jár el.
15. cikk
Árverési kézbesítőszámla megnyitása az uniós kibocsátásiegység-forgalmi jegyzékben
(1) Az 1031/2010/EU rendelet értelmében vett árverező, klíringrendszer vagy elszámolórendszer, valamint az említett rendelet 26. vagy 30. cikke alapján kijelölt aukciós platform igényelheti a nemzeti tisztviselőnél, hogy részére az uniós kibocsátásiegység-forgalmi jegyzékben árverési kézbesítőszámlát nyisson. A számlanyitást igénylő személy köteles átadni a IV. mellékletben előírt információkat.
(2) A nemzeti tisztviselő az e cikk (1) bekezdésében és a 24. cikkben előírt információk hiánytalan átvétele után húsz munkanapon belül az uniós kibocsátásiegység-forgalmi jegyzékben megnyitja az árverési kézbesítőszámlát, vagy értesíti a számlanyitást igénylő személyt arról, hogy a számlanyitást a 22. cikk alapján megtagadja.
16. cikk
Üzemeltetői számlák megnyitása az uniós kibocsátásiegység-forgalmi jegyzékben
(1) Az üvegházhatást okozó gázok kibocsátására vonatkozó engedély hatálybalépését követően húsz munkanapon belül az érintett illetékes hatóság vagy az üzemeltető átadja az érintett nemzeti tisztviselőnek a VI. mellékletben előírt információkat, és felkéri a nemzeti tisztviselőt az üzemeltetői számlának az uniós kibocsátásiegység-forgalmi jegyzékben történő megnyitására.
(2) A nemzeti tisztviselő az e cikk (1) bekezdésében és a 24. cikkben előírt információk hiánytalan átvétele után húsz munkanapon belül az uniós kibocsátásiegység-forgalmi jegyzékben külön üzemeltetői számlát nyit minden egyes létesítmény részére, vagy értesíti a számlatulajdonos-jelöltet arról, hogy a számlanyitást a 22. cikk alapján megtagadja.
17. cikk
Légijármű-üzemeltetői számlák megnyitása az uniós kibocsátásiegység-forgalmi jegyzékben
(1) A légijármű-üzemeltető figyelemmelkísérési tervének jóváhagyását követően húsz munkanapon belül az illetékes hatóság vagy a légijármű-üzemeltető átadja az érintett nemzeti tisztviselőnek a VII. mellékletben előírt információkat, és felkéri a nemzeti tisztviselőt a légijármű-üzemeltetői számlának az uniós kibocsátásiegység-forgalmi jegyzékben történő megnyitására.
(2) Minden légijármű-üzemeltető számára pontosan egy légijármű-üzemeltetői számlát kell megnyitni.
(3) Azok a légijármű-üzemeltetők, amelyek légi közlekedési tevékenységük folytán évi 25 000 tonna szén-dioxid-egyenértéknél kisebb éves összkibocsátást okoznak vagy három egymást követő négy hónapos időszakban időszakonként kevesebb mint 243 repülést végeznek, a légijármű-üzemeltetői számla nevükben történő megnyitására és a kibocsátási egységek nevükben a 2003/87/EK irányelv 12. cikkének (2a) bekezdése alapján történő leadására más természetes vagy jogi személyt kérhetnek fel. A megfelelésért a felelősséget ilyenkor is a légijármű-üzemeltető viseli. A más természetes vagy jogi személy ilyen értelmű felkérésével összefüggésben a légijármű-üzemeltető köteles biztosítani, hogy a felkért személy és az illetékes hatóságok, a nemzeti tisztviselők, a hitelesítők vagy a 2003/87/EK irányelv és az annak végrehajtása keretében elfogadott jogi aktusok rendelkezéseinek hatálya alá tartozó más szervek között ne álljon fenn összeférhetetlenség. Ilyenkor a felkért személy köteles átadni az (1) bekezdésben meghatározott információkat.
(4) A nemzeti tisztviselő az e cikk (1) bekezdésében és a 24. cikkben előírt információk hiánytalan átvétele után negyven munkanapon belül az uniós kibocsátásiegység-forgalmi jegyzékben külön légijármű-üzemeltetői számlát nyit minden egyes légijármű-üzemeltető részére, vagy értesíti a számlatulajdonos-jelöltet arról, hogy a számlanyitást a 22. cikk alapján megtagadja.
(5) A légijármű-üzemeltetői számla státusát zároltról nyitottra kell állítani akkor, ha a 35. cikk (1)-(5) bekezdése szerint megtörtént a hitelesített kibocsátásadatok rögzítése, és a 37. cikk (1) bekezdése alapján meghatározott megfelelőségi állapotjelző értéke legalább nulla. A számla státusát ennél korábban kell zároltról nyitottra állítani, ha a számlatulajdonos - kereskedés folytatása céljából, a számla megnyitása és a hitelesített kibocsátásadatoknak az uniós kibocsátásiegység-forgalmi jegyzékben első ízben történő rögzítése közötti időszakban - felkéri a nemzeti tisztviselőt számlája aktiválására, és kérésében átadja legalább mindazt, amit a 105. cikk szerinti adatcsere- és műszaki előírások ebből a célból megkövetelnek.
18. cikk
Közönséges ügyfélszámlák és kereskedési számlák megnyitása az uniós kibocsátásiegység-forgalmi jegyzékben
(1) A közönséges ügyfélszámlának vagy kereskedési számlának az uniós kibocsátásiegység-forgalmi jegyzékben történő megnyitása iránti igényt a számlatulajdonos-jelölt a nemzeti tisztviselőhöz nyújtja be. A számlatulajdonos-jelölt köteles átadni a nemzeti tisztviselő által megkövetelt információkat, amelyeknek legalább a IV. mellékletben előírt adatokat kell tartalmazniuk.
(2) A nemzeti tisztviselő tagállama a közönséges ügyfélszámlák és a kereskedési számlák megnyitását ahhoz a feltételhez kötheti, hogy a számlatulajdonos-jelöltnek állandó lakóhellyel kell rendelkeznie vagy be kell lennie jegyezve a számlát kezelő nemzeti tisztviselő tagállamában.
(3) A nemzeti tisztviselő tagállama a közönséges ügyfélszámlák és a kereskedési számlák megnyitását ahhoz a feltételhez kötheti, hogy a számlatulajdonos-jelöltnek hozzáadottértékadó-azonosítószámmal kell rendelkeznie a számlát kezelő nemzeti tisztviselő tagállamában.
(4) A nemzeti tisztviselő az e cikk (1) bekezdésében és a 24. cikkben előírt információk hiánytalan átvétele után húsz munkanapon belül az uniós kibocsátásiegység-forgalmi jegyzékben megnyitja a közönséges ügyfélszámlát vagy kereskedési számlát, vagy értesíti a számlatulajdonos-jelöltet arról, hogy a számlanyitást a 22. cikk alapján megtagadja.
19. cikk
Nemzeti folyószámlák megnyitása az uniós kibocsátásiegység-forgalmi jegyzékben
A tagállam illetékes hatósága utasítja a nemzeti tisztviselőt arra, hogy a III. mellékletben előírt adatok átvételét követően húsz munkanapon belül az uniós kibocsátásiegység-forgalmi jegyzékben nemzeti folyószámlát nyisson a tagállam számára.
20. cikk
Külső kereskedési platformszámlák megnyitása az uniós kibocsátásiegység-forgalmi jegyzékben
(1) Bármely külső kereskedési platform igényelheti, hogy részére az uniós kibocsátásiegység-forgalmi jegyzékben külső kereskedési platformszámla kerüljön megnyitásra. Ezt az igényét a nemzeti tisztviselőnél jelzi. A számlanyitást igénylő személy köteles átadni a nemzeti tisztviselő által megkövetelt információkat. Ezeknek az információknak legalább a IV. mellékletben meghatározott adatokat kell magukban foglalniuk, továbbá bizonyítékot kell tartalmazniuk arra vonatkozóan, hogy a külső kereskedési platform az uniós kibocsátásiegység-forgalmi jegyzék által e rendelet alapján nyújtottal megegyező vagy annál magasabb szintű biztonságot nyújt, továbbá hogy olyan biztonsági intézkedéseket érvényesít, amelyek legalább a további meghatalmazott képviselők jóváhagyásával összefüggésben a 23. cikk (3) bekezdésében megkövetelttel azonos szintű biztonságot nyújtanak.
(2) A nemzeti tisztviselők gondoskodnak arról, hogy a külső kereskedési platformok tekintettel legyenek a 105. cikk szerinti adatcsere- és műszaki előírásokban megállapított technikai és biztonsági követelményekre.
(3) A nemzeti tisztviselő az e cikk (1) bekezdésében és a 24. cikkben előírt információk hiánytalan átvétele után húsz munkanapon belül az uniós kibocsátásiegység-forgalmi jegyzékben megnyitja a külső kereskedési platformszámlát, vagy értesíti a központi tisztviselőt vagy a számlanyitást igénylő személyt arról, hogy a számlanyitást a 22. cikk alapján megtagadja. A nemzeti tisztviselő az ilyen típusú számlák megnyitásáról haladéktalanul értesíti a Bizottságot.
(4) A 23. cikk (3) bekezdése alkalmazásában nem szükséges további meghatalmazott képviselő jóváhagyása az ügylet kezdeményezéséhez, ha az ügyletet külső kereskedési platform kezdeményezte.
21. cikk
Hitelesítői számlák megnyitása az uniós kibocsátásiegység-forgalmi jegyzékben
(1) A hitelesítői számlának az uniós kibocsátásiegység-forgalmi jegyzékben történő megnyitása iránti igényt a nemzeti tisztviselőhöz kell benyújtani. A számlanyitást igénylő személy köteles átadni a nemzeti tisztviselő által megkövetelt információkat, amelyeknek tartalmazniuk kell a III. és az V. mellékletben előírt adatokat.
(2) A nemzeti tisztviselő az e cikk (1) bekezdésében és a 24. cikkben előírt információk hiánytalan átvétele után húsz munkanapon belül az uniós kibocsátásiegység-forgalmi jegyzékben megnyitja a hitelesítői számlát, vagy értesíti a számlatulajdonos-jelöltet arról, hogy a számlanyitást a 22. cikk alapján megtagadja.
22. cikk
A számlanyitás megtagadása
(1) A nemzeti tisztviselő ellenőrzi a számlanyitás igénylésekor átadott információk és okiratok hiánytalan, naprakész, pontos és valós voltát.
(2) A nemzeti tisztviselő a számlanyitást megtagadhatja:
a)
ha az átadott információk és okiratok hiányosak, nem naprakészek vagy másként pontatlanok vagy hamisak;
b)
ha a számlatulajdonos-jelölttel - vagy jogi személy számlatulajdonos-jelölt esetében a számlatulajdonos-jelölt bármely igazgatójával - szemben kibocsátási egységekkel vagy kiotói egységekkel kapcsolatos csalással, pénzmosással, terrorizmusfinanszírozással vagy olyan más súlyos bűncselekménnyel összefüggésben vizsgálat van folyamatban, amelynek elkövetésében a számla eszközként felhasználható, vagy ilyen bűncselekmény elkövetéséért az adott személyt az elmúlt öt évben elítélték;
c)
ha a nemzeti tisztviselő alapos okkal feltételezi, hogy a számlát kibocsátási egységekkel vagy kiotói egységekkel kapcsolatos csalás, pénzmosás, terrorizmusfinanszírozás vagy más súlyos bűncselekmény elkövetése céljára felhasználhatják;
d)
a nemzeti jogban meghatározott okból.
(3) Ha a nemzeti tisztviselő a számlanyitást megtagadja, a számlanyitást igénylő személy a nemzeti jog szerint a kérdésben hatáskörrel és illetékességgel rendelkező hatóságnál kifogással élhet; a hatóság vagy kötelezi a nemzeti tisztviselőt a számla megnyitására, vagy - indokolással ellátott határozat útján, e rendelettel összeegyeztethető és jogszerű cél elérésére törekvő nemzeti jogi rendelkezésekben megállapított arányos követelmények alapján - megerősíti az elutasítást.
23. cikk
Meghatalmazott képviselők
(1) A hitelesítői számla kivételével minden számlához legalább két meghatalmazott képviselőnek kell tartoznia. A hitelesítői számlához legalább egy meghatalmazott képviselőnek kell tartoznia. A számlatulajdonos nevében az ügyleteket és más folyamatokat a meghatalmazott képviselők kezdeményezik.
(2) Az (1) bekezdésben előírt meghatalmazott képviselők mellett a számlákhoz olyan meghatalmazott képviselők is tartozhatnak, akik csak betekinteni jogosultak a számlába.
(3) A számlákhoz egy vagy több további meghatalmazott képviselő tartozhat. Az ügyletek kezdeményezéséhez a meghatalmazott képviselő jóváhagyása mellett egy további meghatalmazott képviselő jóváhagyása is szükséges; nem szükséges azonban ilyen jóváhagyás:
a)
az azokra a számlákra irányuló átvezetések esetében, amelyek szerepelnek a számlatulajdonos által megbízhatónak tartott számláknak az uniós kibocsátásiegység-forgalmi jegyzékben vezetett jegyzékén;
b)
a 20. cikk alapján megnyitott számlával rendelkező külső kereskedési platform által kezdeményezett ügyletek esetében; és
c)
a kibocsátási egységek 60. cikk szerinti beváltása, a kibocsátási egységek 67. cikk szerinti leadása, a kibocsátási egységek 68. cikk szerinti elvetése és a kiotói egységek 69. cikk szerinti törlése esetében, ha nincs megnevezve további meghatalmazott képviselő. Ilyen esetben az ügylet kezdeményezését egy másik számlaképviselőnek meg kell erősítenie.
(4) A számlatulajdonosok lehetővé tehetik, hogy számlájukhoz külső kereskedési platformon keresztül is hozzá lehessen férni. Azok a számlatulajdonosok, akik így járnak el, kötelesek egy olyan személyt meghatalmazott képviselőként megjelölni, aki valamely külső kereskedési platformszámlának már meghatalmazott képviselője.
(5) Ha a meghatalmazott képviselő műszaki vagy más okból nem fér hozzá az uniós kibocsátásiegység-forgalmi jegyzékhez, akkor a nemzeti tisztviselő jogosult a meghatalmazott képviselő kérésére annak nevében ügyleteket kezdeményezni, amennyiben a nemzeti tisztviselő ilyen kérésekre lehetőséget biztosít, és a számlához való hozzáférés e rendelet értelmében nem került felfüggesztésre.
(6) Az adatcsere- és műszaki előírások az egyes számlatípusok esetében korlátozhatják a meghatalmazott képviselők és a további meghatalmazott képviselők számát.
(7) Meghatalmazott képviselő és további meghatalmazott képviselő csak tizennyolcadik életévét betöltött természetes személy lehet. Az egy adott számlához tartozó meghatalmazott képviselők és további meghatalmazott képviselők mindegyikének különböző személynek kell lennie, ugyanakkor azonban ugyanaz a személy több számla esetében is lehet meghatalmazott képviselő vagy további meghatalmazott képviselő. A hitelesítői számlától különböző számlák esetében a nemzeti tisztviselő tagállama megkövetelheti, hogy egy adott számla esetében legalább egy meghatalmazott képviselő állandó lakóhellyel rendelkezzék az adott tagállamban.
24. cikk
A meghatalmazott képviselők és a további meghatalmazott képviselők megnevezése és jóváhagyása
(1) A számlanyitás igénylésekor a számlatulajdonos-jelölt köteles megnevezni a 23. cikkben előírt számú meghatalmazott képviselőt és további meghatalmazott képviselőt.
(2) A meghatalmazott képviselők és a további meghatalmazott képviselők megnevezésekor a számlatulajdonos köteles megadni a tisztviselő által megkövetelt információkat. Ezeknek az információknak legalább a VIII. mellékletben meghatározott adatokat kell tartalmazniuk.
(3) A nemzeti tisztviselő a (2) bekezdésben előírt információk hiánytalan átvétele után húsz munkanapon belül jóváhagyja a meghatalmazott képviselőt vagy további meghatalmazott képviselőt, vagy értesíti a számlatulajdonost arról, hogy a jóváhagyást megtagadja. Ha a megnevezett személy adatainak értékelése hosszabb időt igényel, akkor a tisztviselő - a számlatulajdonos értesítése mellett - egy ízben legfeljebb további húsz munkanappal meghosszabbíthatja az értékelési eljárás határidejét.
(4) A nemzeti tisztviselő ellenőrzi a meghatalmazott képviselő vagy további meghatalmazott képviselő megnevezésekor átadott információk és okiratok hiánytalan, naprakész, pontos és valós voltát.
(5) A nemzeti tisztviselő megtagadhatja a meghatalmazott képviselő vagy további meghatalmazott képviselő jóváhagyását:
a)
ha az átadott információk és okiratok hiányosak, nem naprakészek vagy másként pontatlanok vagy hamisak;
b)
ha a megnevezett képviselővel szemben kibocsátási egységekkel vagy kiotói egységekkel kapcsolatos csalással, pénzmosással, terrorizmusfinanszírozással vagy olyan más súlyos bűncselekménnyel összefüggésben vizsgálat van folyamatban, amelynek elkövetésében a számla eszközként felhasználható, vagy ilyen bűncselekmény elkövetéséért az adott személyt az elmúlt öt évben elítélték;
c)
a nemzeti jogban meghatározott okból.
(6) Ha a nemzeti tisztviselő egy meghatalmazott képviselő vagy további meghatalmazott képviselő jóváhagyását megtagadta, a számlatulajdonos a nemzeti jog szerint a kérdésben hatáskörrel és illetékességgel rendelkező hatóságnál kifogással élhet; a hatóság vagy kötelezi a nemzeti tisztviselőt a képviselő jóváhagyására, vagy - indokolással ellátott határozat útján, e rendelettel összeegyeztethető és jogszerű cél elérésére törekvő nemzeti jogi rendelkezésekben megállapított arányos követelmények alapján - megerősíti az elutasítást.
25. cikk
A számlaadatok és a meghatalmazott képviselőkre vonatkozó információk aktualizálása
(1) A számlatulajdonos köteles tíz munkanapon belül bejelenteni a nemzeti tisztviselőnek, ha a számlanyitás céljából általa megadott adatokban változás következik be. A számlatulajdonos emellett köteles minden év december 31-éig nyilatkozni a nemzeti tisztviselő számára arról, hogy a számlájára vonatkozó információk továbbra is hiánytalanok, naprakészek, pontosak és valósak.
(2) A légijármű-üzemeltető köteles tíz munkanapon belül bejelenteni a számlakezelőnek, ha több légijármű-üzemeltető egyesülésében részt vett vagy maga több légijármű-üzemeltetőre szétvált.
(3) A változás bejelentésekor át kell adni a nemzeti tisztviselő által e szakasznak megfelelően megkövetelt igazoló információkat. Az érintett nemzeti tisztviselő a bejelentés és az igazoló információk átvételétől számítva tizenöt munkanapon belül jóváhagyja az adatok aktualizálását. A tisztviselő a 24. cikk (4) és (5) bekezdésében foglalt esetekben az adatok aktualizálását megtagadhatja. A megtagadásról értesíteni kell a számlatulajdonost. A megtagadással szemben - a 22. cikkben foglalt feltételekkel - az illetékes hatóságnál vagy a nemzeti jog szerint a kérdésben hatáskörrel és illetékességgel rendelkező hatóságnál kifogásnak van helye.
(4) A nemzeti tisztviselő legalább háromévente ellenőrzi, hogy a számlanyitáskor átadott információk továbbra is hiánytalanok, naprakészek, pontosak és valósak-e, és felkéri a számlatulajdonost az esetleges változások megfelelő módon történő bejelentésére.
(5) Az üzemeltetői számla tulajdonosa a számla feletti tulajdonjogát csak az üzemeltetői számlához kapcsolódó létesítménnyel együtt adhatja el, és arról csak azzal együtt mondhat le.
(6) Az (5) bekezdésben körülírt eset kivételével a számlatulajdonos a számlája feletti tulajdonjogát másnak el nem adhatja, és arról le nem mondhat.
(7) A meghatalmazott képviselő és a további meghatalmazott képviselő ebbéli jogállását másra át nem ruházhatja.
(8) A számlatulajdonos kérheti a számlájához tartozó meghatalmazott képviselő törlését. A nemzeti tisztviselő a kérés kézhezvételekor felfüggeszti a meghatalmazott képviselő vagy további képviselő hozzáférését. Az érintett tisztviselő a kérés kézhezvételétől számítva tíz munkanapon belül törli a meghatalmazott képviselőt.
(9) A számlatulajdonos új meghatalmazott képviselőt vagy új további meghatalmazott képviselőt a 24. cikkben előírt feltételekkel nevezhet meg.
(10) Ha a 2003/87/EK irányelv 18a. cikke szerinti eljárással vagy az Unió bővítése nyomán valamely légijármű-üzemeltető esetében megváltozik az igazgatási célból hozzárendelt tagállam, akkor a központi tisztviselő aktualizálja a megfelelő légijármű-üzemeltetői számlához rendelt nemzeti tisztviselőt. A légijármű-üzemeltetői számla kezelését végző tisztviselő megváltozásakor az új tisztviselő kötelezheti a légijármű-üzemeltetőt az általa a 17. cikk alapján a számlanyitás céljából megkövetelt információk, valamint az általa a 24. cikk alapján a meghatalmazott képviselőkkel kapcsolatban megkövetelt információk átadására.
(11) A (10) bekezdésben körülírt eset kivételével a számla kezelését mindenkor ugyanaz a tagállam végzi.
26. cikk
Megbízhatónak tartott számlák jegyzéke
(1) Az uniós kibocsátásiegység-forgalmi jegyzékben az árverési kézbesítőszámlákhoz, a folyószámlákhoz és a kereskedési számlákhoz olyan jegyzék rendelhető, amely a számlatulajdonos által megbízhatónak tartott számlákat tartalmazza.
(2) A megbízhatónak tartott számlák jegyzékére automatikusan rá kell vezetni az adott számlatulajdonos tulajdonában lévő más számlákat.
(3) A megbízhatónak tartott számlák jegyzékét érintő módosítások kezdeményezésére és végrehajtására a 39. cikkben a II. cím 2. fejezetének 6. szakasza szerinti átvezetések vonatkozásában előírt eljárást kell alkalmazni. A módosítást egy további meghatalmazott képviselőnek - vagy másik meghatalmazott képviselőnek, ha a számlához nem tartozik további meghatalmazott képviselő - vissza kell igazolnia. A 39. cikk (3) bekezdése szerinti késleltetés nem alkalmazandó abban az esetben, ha a módosítás számlának a megbízhatónak tartott számlák jegyzékéről való törlésére irányul; a megbízhatónak tartott számlák jegyzékének mindennemű más módosítása esetében hét nap késleltetést kell alkalmazni.
3. szakasz
Számlák lezárása
27. cikk
Számlák lezárása
A 32. cikk (1) bekezdésére is figyelemmel a 28., a 29., a 30. és a 31. cikk hatálya alá nem tartozó számlát a tisztviselő a számlatulajdonos ilyen irányú igényének átvételét követően tíz munkanapon belül lezárja.
28. cikk
Üzemeltetői számlák lezárása
(1) Az illetékes hatóság tíz munkanapon belül bejelenti a nemzeti tisztviselőnek, ha az üvegházhatást okozó gázok kibocsátására vonatkozó engedély visszavonásra vagy felfüggesztésre került, valamint ha tudomást szerez arról, hogy a létesítményt bezárták. A nemzeti tisztviselő a bejelentés átvételétől számítva tíz munkanapon belül rögzíti az uniós kibocsátásiegység-forgalmi jegyzékben a változás napját.
(2) A nemzeti tisztviselő az üzemeltetői számlát a létesítmény bezárásának, illetőleg az üvegházhatást okozó gázok kibocsátására vonatkozó engedély visszavonásának vagy felfüggesztésének napja szerinti évet követő év június 30-áig akkor zárhatja le, ha a kérdéses létesítmény legalább a hitelesített kibocsátásadataival megegyező mennyiségű kibocsátási egységet leadott, és a 2003/87/EK irányelv 27. cikke értelmében nincs kivéve a rendszerből.
29. cikk
Légijármű-üzemeltetői számlák lezárása
A nemzeti tisztviselő légijármű-üzemeltetői számlát csak akkor zárhat le, ha az illetékes hatóság erre azért utasította, mert - a számlatulajdonos bejelentése nyomán vagy más információk alapján - tudomást szerzett arról, hogy a szóban forgó légijármű-üzemeltető másik légijármű-üzemeltetőbe beolvadt, vagy a 2003/87/EK irányelv I. mellékletének hatálya alá tartozó valamennyi tevékenységét megszüntette.
30. cikk
Hitelesítői számlák lezárása
(1) A hitelesítői számlát a nemzeti tisztviselő a hitelesítő által számlája lezárására vonatkozóan benyújtott igénytől számítva tíz munkanapon belül lezárja.
(2) Hitelesítői számla lezárására a nemzeti tisztviselőt az illetékes hatóság is utasíthatja a következő esetek bármelyikének fennállása esetén:
a)
a hitelesítő akkreditációja lejárt vagy visszavonásra került;
b)
a hitelesítő beszüntette működését.
31. cikk
ESD megfelelési számlák lezárása
(1) A központi tisztviselő az ESD megfelelési számlát legkésőbb december 21-én, és legkorábban egy hónappal azt követően zárja le, hogy megtörtént a számla megfelelőségi állapotjelzőjének a 79. cikk szerinti meghatározása; a központi tisztviselő a számlatulajdonost előzetesen értesíti a lezárásról.
(2) A központi tisztviselő biztosítja, hogy az uniós kibocsátásiegység-forgalmi jegyzék minden, a 81. cikknek megfelelően felhasznált nemzetközi jóváírást, iIKCS-t és htIKCS-t a megfelelő kiotói megszüntetési számlára átvezessen.
(3) Ha a megfelelő kiotói megszüntetési számlára való közvetlen átvezetést az ITL-ben végrehajtható ügyletekre a Kiotói Jegyzőkönyv alapján kidolgozott szabályok nem teszik lehetővé, akkor a megfelelés céljából felhasznált nemzetközi jóváírásokat, iIKCS-kat és htIKCS-kat első lépésben egy, a nemzeti tisztviselő által külön erre a célra létrehozott számlára kell átvezetni.
(4) Az ESD megfelelési számla lezárásakor a központi tisztviselő biztosítja, hogy az uniós kibocsátásiegység-forgalmi jegyzék az ESD megfelelési számlán megmaradó ÉKJE-ket átvezesse az ESD elvetési számlára.
32. cikk
Pozitív egyenleg a lezárandó számlán
(1) Ha azon a számlán, amelyet a tisztviselőnek a 27., a 28. vagy a 29. cikk alapján le kell zárnia, a kibocsátási egységek vagy a kiotói egységek pozitív egyenleget mutatnak, akkor a tisztviselő felszólítja a számlatulajdonost egy olyan másik számla megnevezésére, amelyre ezeket a kibocsátási egységeket vagy kiotói egységeket át kívánja vezettetni. Ha a számlatulajdonos negyven munkanapon belül nem válaszol a tisztviselő felszólítására, akkor a tisztviselő a kibocsátási egységeket és a kiotói egységeket a saját nemzeti folyószámlájára átvezeti.
(2) Ha azon a számlán, amelyhez a hozzáférés a 34. cikk alapján felfüggesztésre került, a kibocsátási egységek vagy a kiotói egységek pozitív egyenleget mutatnak, akkor az illetékes hatóság úgy rendelkezhet, hogy a kibocsátási egységeket és a kiotói egységeket haladéktalanul át kell vezetni a megfelelő nemzeti számlára.
33. cikk
Számlák lezárása és meghatalmazott képviselők törlése a tisztviselő kezdeményezésére
(1) Ha a számlához való hozzáférésnek a 34. cikk szerinti felfüggesztését megalapozó helyzet többszöri felszólítás ellenére ésszerű időn belül nem szűnik meg, akkor az illetékes hatóság utasíthatja a nemzeti tisztviselőt a felfüggesztéssel érintett számla lezárására, üzemeltetői számla vagy légijármű-üzemeltetői számla esetében pedig a felfüggesztéssel érintett számla státusának zároltra állítására; az így beállított számlastátust mindaddig fenn kell tartani, ameddig az illetékes hatóság a felfüggesztést megalapozó helyzet megszűnését meg nem állapítja.
(2) Ha a nulla egyenlegű közönséges ügyfélszámla vagy kereskedési számla egy év leforgása alatt egyetlen ügyletben sem vett részt, akkor a nemzeti tisztviselő értesítheti a számlatulajdonost arról, hogy a közönséges ügyfélszámlát vagy kereskedési számlát negyven munkanapon belül le fogja zárni, amennyiben nem érkezik hozzá igény a számla fenntartására. Ha a nemzeti tisztviselőhöz a számlatulajdonostól ilyen irányú igény nem érkezik, a nemzeti tisztviselő a számlát lezárhatja.
(3) A nemzeti tisztviselő az üzemeltetői számlát lezárja, ha az illetékes hatóságtól - azon az alapon, hogy nincs kilátás további kibocsátási egységek leadására - ilyen értelmű utasítást kap.
(4) A nemzeti tisztviselő a meghatalmazott képviselőt vagy további meghatalmazott képviselőt törölheti, ha úgy ítéli meg, hogy a meghatalmazott képviselő vagy további meghatalmazott képviselő jóváhagyását a 24. cikk (3) bekezdése alapján meg kellett volna tagadni, különösen pedig akkor, ha tudomására jut, hogy a meghatalmazott képviselő vagy további meghatalmazott képviselő megnevezésekor megadott okiratok és azonosító adatok hiányosak, nem naprakészek vagy másként pontatlanok vagy hamisak voltak.
(5) A számlatulajdonos a számlája státusának az (1) bekezdés szerinti megváltoztatásával, illetve a meghatalmazott képviselőnek vagy további meghatalmazott képviselőnek a (4) bekezdés szerinti törlésével szemben harminc naptári napon belül a nemzeti jog szerint a kérdésben hatáskörrel és illetékességgel rendelkező hatóságnál kifogással élhet; a hatóság vagy kötelezi a nemzeti tisztviselőt a számlastátus vagy a meghatalmazott képviselő vagy további meghatalmazott képviselő visszaállítására, vagy - indokolással ellátott határozat útján, e rendelettel összeegyeztethető és jogszerű cél elérésére törekvő nemzeti jogi rendelkezésekben megállapított arányos követelmények alapján - megerősíti a számla státusának megváltoztatását vagy a törlést.
4. szakasz
Számlákhoz való hozzáférés felfüggesztése
34. cikk
Számlákhoz való hozzáférés felfüggesztése
(1) A tisztviselő felfüggesztheti a meghatalmazott képviselő vagy a további meghatalmazott képviselő hozzáférését a kibocsátásiegység-forgalmi jegyzékben lévő bármely olyan számlához vagy folyamathoz, amelyhez az adott meghatalmazott képviselőnek egyébként volna hozzáférése, ha alapos okkal feltételezi, hogy az adott meghatalmazott képviselő:
a)
olyan számlákhoz vagy folyamatokhoz kísérelte meg a hozzáférést, amelyekre jogosultsága nem terjed ki;
b)
valamely számlához vagy folyamathoz helytelen felhasználónévvel és jelszóval kísérelt meg több alkalommal hozzáférni; vagy
c)
megkísérelte aláásni az uniós kibocsátásiegység-forgalmi jegyzék, az EUTL vagy az azokban kezelt vagy tárolt adatok biztonságát, rendelkezésre állását, integritását vagy bizalmas voltát.
(2) A tisztviselő a következő feltételek valamelyikének fennállása esetén felfüggesztheti az összes meghatalmazott képviselő és további meghatalmazott képviselő hozzáférését egy adott számlához:
a)
a számlatulajdonos örökös nélkül meghalt vagy jogi személyként megszűnt létezni;
b)
a számlatulajdonos elmulasztotta a díjfizetést;
c)
a számlatulajdonos megszegte a számla feletti tulajdonjog gyakorlásának feltételeit;
d)
a számlatulajdonos nem adta beleegyezését a nemzeti tisztviselő vagy a központi tisztviselő által a számla feletti tulajdonjog gyakorlásának feltételein tett módosításokhoz;
e)
a számlatulajdonos elmulasztotta bejelenteni a számlaadatok megváltozását, nem adta át a számlaadatok változását igazoló információkat, vagy a számlaadatokkal kapcsolatos új követelmények teljesítése érdekében nem szolgáltatott igazoló adatokat;
f)
a számlatulajdonos megszegte a számlához tartozó meghatalmazott képviselők minimális számára vonatkozó szabályt;
g)
a számlatulajdonos megszegte a tagállam által támasztott azon követelményt, hogy legalább egy meghatalmazott képviselőnek állandó lakóhellyel kell rendelkeznie a nemzeti tisztviselő tagállamában;
h)
a számlatulajdonos megszegte a tagállam által támasztott azon követelményt, hogy a számlatulajdonosnak állandó lakóhellyel kell rendelkeznie vagy bejegyezve kell lennie a számlakezelő tagállamában.
(3) A tisztviselő a következő esetekben és feltételek szerint felfüggesztheti az összes meghatalmazott képviselő és további meghatalmazott képviselő hozzáférését egy adott számlához, valamint a folyamatok kezdeményezésének lehetőségét az adott számláról:
a)
legfeljebb négy hétre akkor, ha alapos okkal feltételezi, hogy a számlát csalás, pénzmosás, terrorizmusfinanszírozás, korrupció vagy más súlyos bűncselekmény elkövetése céljára felhasználták vagy fel fogják használni; vagy
b)
jogszerű cél elérésére törekvő nemzeti jogi rendelkezések alapján, azokkal összhangban.
(4) A nemzeti tisztviselő felfüggesztheti a számlához való hozzáférést, ha úgy ítéli meg, hogy a számlanyitást a 22. cikk alapján meg kellett volna tagadni, vagy a számlatulajdonos már nem teljesíti a számlanyitás követelményeit.
(5) A számlakezelő a felfüggesztést megalapozó helyzet megszűnésekor a felfüggesztést haladéktalanul feloldja.
(6) A számlatulajdonos a hozzáférésének az (1) és a (3) bekezdés szerinti felfüggesztésével szemben harminc naptári napon belül az illetékes hatóságnál vagy a nemzeti jog szerint a kérdésben hatáskörrel és illetékességgel rendelkező hatóságnál kifogással élhet; a hatóság vagy kötelezi a nemzeti tisztviselőt a hozzáférés helyreállítására, vagy - indokolással ellátott határozat útján, e rendelettel összeegyeztethető és jogszerű cél elérésére törekvő nemzeti jogi rendelkezésekben megállapított arányos követelmények alapján - megerősíti a felfüggesztést.
(7) Az illetékes hatóság, illetőleg a Bizottság jogosult a nemzeti tisztviselőt vagy a központi tisztviselőt az (1), a (2), a (3) és a (4) bekezdésben meghatározott indokok valamelyike alapján felfüggesztésre utasítani.
(8) A nemzeti jog alapján és azzal összhangban a tisztviselő tagállamában működő bármely nemzeti bűnüldöző hatóság jogosult a tisztviselőnél felfüggesztést kezdeményezni.
(9) Külső kereskedési platformszámlához való hozzáférés felfüggesztésekor a tisztviselő a külső kereskedési platformnak a 23. cikk (4) bekezdése alapján az ügyfélszámlák vonatkozásában fennálló hozzáférését is felfüggeszti. Külső kereskedési platformszámlához tartozó meghatalmazott képviselő vagy további meghatalmazott képviselő hozzáférésének felfüggesztésekor a tisztviselő a számlatulajdonos által a 23. cikk (4) bekezdése alapján az adott képviselő részére a külső kereskedési platform javára engedélyezett hozzáféréseket is felfüggeszti.
(10) Ha az üzemeltetői számla vagy a légijármű-üzemeltetői számla tulajdonosát az e cikk szerinti felfüggesztés a 2003/87/EK irányelv 12. cikkének (2a), illetve (3) bekezdésében megállapított leadási határidőt megelőző tíz munkanapon belül kibocsátási egységek leadásában akadályozza, akkor a nemzeti tisztviselő - a számlatulajdonos kérésére - a számlatulajdonos által megjelölt mennyiségű kibocsátási egységet leadja.
II. CÍM
AZ UNIÓS KIBOCSÁTÁSIEGYSÉG-FORGALMI JEGYZÉKRE ÉS AZ EURÓPAI UNIÓS KIBOCSÁTÁSKERESKEDELMI RENDSZERRE VONATKOZÓ KÜLÖNÖS RENDELKEZÉSEK
1. FEJEZET
Hitelesített kibocsátásadatok és megfelelés
35. cikk
Létesítmény és légijármű-üzemeltető hitelesített kibocsátásadatai
(1) Minden üzemeltető és légijármű-üzemeltető - a nemzeti jogban meghatározott esetekben - a számláját kezelő nemzeti tisztviselőnél nyilvántartásba vett hitelesítők jegyzékéről hitelesítőt választ magának. Ha az üzemeltető vagy légijármű-üzemeltető egyben hitelesítő is, saját magát hitelesítőként nem választhatja.
(2) A nemzeti tisztviselő, az illetékes hatóság vagy - amennyiben az illetékes hatóság úgy dönt - a számlatulajdonos vagy a hitelesítő az előző évi kibocsátásadatokat március 31-ig rögzíti a rendszerben.
(3) Az éves kibocsátásadatokat a IX. mellékletben meghatározott formátumban kell elküldeni.
(4) Azt követően, hogy a 2003/87/EK irányelv 15. cikkének első bekezdése alapján kielégítő módon ellenőrizte az üzemeltető által a létesítmény adott évet megelőző évre vonatkozó kibocsátásairól benyújtott jelentést, illetőleg a légijármű-üzemeltető által az adott évet megelőző év folyamán végzett összes légi közlekedési tevékenységből származó kibocsátásokról benyújtott jelentést, a hitelesítő vagy az illetékes hatóság az éves hitelesített kibocsátásadatokat jóváhagyja.
(5) A (4) bekezdés alapján jóváhagyott kibocsátásadatokat a nemzeti tisztviselő vagy az illetékes hatóság az uniós kibocsátásiegység-forgalmi jegyzékben hitelesítettként megjelöli. Az illetékes hatóság dönthet úgy, hogy a kibocsátásadatoknak az uniós kibocsátásiegység-forgalmi jegyzékben hitelesítettként való megjelölése nem a nemzeti tisztviselő, hanem a hitelesítő feladata.
(6) A 2003/87/EK irányelv 14. és 15. cikkében foglalt követelményeknek való megfelelés biztosítása érdekében az illetékes hatóság utasíthatja a nemzeti tisztviselőt a létesítmény vagy légijármű-üzemeltető adott évi hitelesített kibocsátásadatainak kiigazítására; ennek érdekében a nemzeti tisztviselő az uniós kibocsátásiegység-forgalmi jegyzékben rögzíti az adott létesítmény vagy légijármű-üzemeltető adott évi kiigazított hitelesített vagy becsült kibocsátásadatait.
(7) Ha egy adott év május 1-jén a létesítmény vagy légijármű-üzemeltető esetében az uniós kibocsátásiegység-forgalmi jegyzék valamely korábbi évre vonatkozóan nem tartalmaz hitelesített kibocsátásadatot vagy a hitelesített kibocsátásadat bizonyítottan téves, akkor az uniós kibocsátásiegység-forgalmi jegyzékben rögzítendő helyettesítő becsült kibocsátásadatot a 2003/87/EK irányelv 14. és 15. cikkében foglalt követelményekhez a lehető legszigorúbban igazodva kell meghatározni.
36. cikk
Számlák zárolása a hitelesített kibocsátásadatok elküldésének elmulasztása miatt
(1) Ha egy adott év április 1-jéig nem történt meg a létesítmény vagy légijármű-üzemeltető előző évi éves hitelesített kibocsátásadatainak rögzítése az uniós kibocsátásiegység-forgalmi jegyzékben, akkor a központi tisztviselő biztosítja, hogy az uniós kibocsátásiegység-forgalmi jegyzék a megfelelő üzemeltetői vagy légijármű-üzemeltetői számla státusát zároltra állítsa.
(2) Ha megtörtént a létesítmény vagy légijármű-üzemeltető adott évi összes még hiányzó hitelesített kibocsátásadatának rögzítése az uniós kibocsátásiegység-forgalmi jegyzékben, akkor a központi tisztviselő biztosítja, hogy az uniós kibocsátásiegység-forgalmi jegyzék a számla státusát nyitottra állítsa.
37. cikk
A megfelelőségi állapotjelző értékének megállapítása
(1) A központi tisztviselő biztosítja, hogy az uniós kibocsátásiegység-forgalmi jegyzék minden nyitott vagy zárolt üzemeltetői és légijármű-üzemeltetői számla esetében minden év május 1-jén jelezze a számlához tartozó létesítmény vagy légijármű-üzemeltető előző évre vonatkozó megfelelőségi állapotjelzőjének értékét; ez az érték az aktuális időszakra vonatkozóan leadott kibocsátási egységek teljes mennyiségének és az aktuális időszakra vonatkozó - az adott évet is figyelembe véve az adott évig számított - összes hitelesített kibocsátásadat összegének egy korrekciós taggal megnövelt különbségeként számítandó.
(2) Az (1) bekezdés szerinti korrekciós tag nulla, ha az előző időszak utolsó évére vonatkozó megfelelőségi állapotjelző értéke nagyobb volt nullánál, és megegyezik az előző időszak utolsó évére vonatkozó megfelelőségi állapotjelző értékével, ha ez utóbbi érték legfeljebb nulla volt.
(3) A központi tisztviselő biztosítja, hogy az uniós kibocsátásiegység-forgalmi jegyzék minden évre vonatkozóan rögzítse minden létesítmény és légijármű-üzemeltető megfelelőségi állapotjelzőjének értékét.
2. FEJEZET
Ügyletek
1. szakasz
Általános rendelkezések
38. cikk
Minden számláról csak az e rendeletben az adott számlatípusra kifejezetten meghatározott ügyletek kezdeményezhetők.
39. cikk
Átvezetések végrehajtása
(1) Az e fejezetben meghatározott körben a nem külső kereskedési platform által kezdeményezett ügyletek kezdeményezéséhez az uniós kibocsátásiegység-forgalmi jegyzéknek megbízható független csatornán keresztül küldött előzetes visszaigazolást kell kérnie. Ügylet csak akkor kezdeményezhető, ha azt valamelyik olyan további meghatalmazott képviselő - vagy, ha alkalmazandó, olyan másik számlaképviselő - megbízható független csatornán keresztül visszaigazolta, akinek a 23. cikk (3) bekezdése értelmében szükséges a jóváhagyása.
(2) A 64. cikkben és az e fejezet 8. szakaszában meghatározott átvezetéseket haladéktalanul kezdeményezni kell, ha visszaigazolásuk hétfőtől péntekig, közép-európai idő szerint 10.00 és 16.00 között történt, kivéve abban az esetben, ha a visszaigazolás olyan ünnepnapon történt, amelynek időtartamát a tagállam a (3) bekezdés értelmében az ott említett késleltetés időtartamába nem számítja bele.
Ha a visszaigazolás máskor történt, akkor az átvezetést az adott, szombattól, vasárnaptól és az első albekezdésben említett ünnepnapoktól különböző napon, közép-európai idő szerint 10.00-kor kell kezdeményezni, ha a visszaigazolás közép-európai idő szerint 10.00 előtt történt, és a soron következő, szombattól, vasárnaptól és az első albekezdésben említett ünnepnapoktól különböző napon, közép-európai idő szerint 10.00-kor, ha a visszaigazolás közép-európai idő szerint 16.00 után történt.
(3) A 64. és a 65. cikk értelmében kibocsátási egységekkel vagy kiotói egységekkel végrehajtott átvezetések, valamint a 66. cikkben meghatározott olyan átvezetések esetében, amelyek olyan számlára irányulnak, amely nem szerepel a kereskedési számla tulajdonosa által megbízhatónak tartott számlák jegyzékén, az átvezetés kezdeményezése és a 104. cikk szerinti véglegesítésre való megküldése között 26 óra késleltetésnek kell lennie. E késleltetés időtartamát úgy kell számítani, hogy abba a szombati és a vasárnapi napok közép-európai idő szerint 0.00-tól 24.00-ig terjedő időtartama nem számít bele. A tagállamok dönthetnek úgy, hogy a késleltetés időtartamába nem számítják bele egy adott év országos ünnepnapjainak közép-európai idő szerint 0.00-tól 24.00-ig terjedő időtartamát sem; ilyen értelmű döntésüket kötelesek legkésőbb az adott évet megelőző év december 1-jéig nyilvánosan közzétenni.
(4) Ha egy számlaképviselő úgy véli, hogy egy adott átvezetés kezdeményezése csalárd módon történt, akkor legkésőbb a (3) bekezdés szerinti késleltetési időtartam vége előtt két órával kérheti a nemzeti tisztviselőt vagy, ha alkalmazandó, a központi tisztviselőt, hogy az átvezetést a véglegesítésre való megküldése előtt a nevében vonja vissza. A számlatulajdonos a vélt csalást a kérést követően haladéktalanul bejelenti a hatáskörrel és illetékességgel rendelkező nemzeti bűnüldöző hatóságnak. A bejelentést hét napon belül meg kell küldeni a nemzeti tisztviselő - vagy, ha alkalmazandó, a központi tisztviselő - számára.
(5) Az (1) és a (2) bekezdés szerinti kezdeményezéssel egyidejűleg az átvezetés tervezett kezdeményezéséről értesítést kell küldeni valamennyi számlaképviselőnek.
40. cikk
A kibocsátási egységek természete, az ügyletek véglegessége
(1) A kibocsátási egység és a kiotói egység olyan dematerializált formában létező, helyettesíthető instrumentum, amely piaci kereskedés tárgyát képezheti.
(2) A kibocsátási egységek és a kiotói egységek dematerializált voltából következik, hogy az uniós kibocsátásiegység-forgalmi jegyzék nyilvántartásai bármely kibocsátási egység vagy kiotói egység esetében első látásra meggyőző (prima facie) és elegendő bizonyítékot képeznek az egység feletti tulajdonjog meghatározásában, valamint minden más olyan kérdésben, amellyel kapcsolatban az uniós kibocsátásiegység-forgalmi jegyzék e rendelet alapján nyilvántartást tartalmaz vagy tartalmazhat.
(3) A kibocsátási egységek és a kiotói egységek helyettesíthetőségéből következik, hogy a nemzeti jog alapján kibocsátási egységgel vagy kiotói egységgel kapcsolatban keletkező visszatérítési vagy kártérítési kötelezettség a kibocsátási egységet vagy kiotói egységet csupán természetben érinti.
A 70. cikkre és a 103. cikkben előírt adategyeztetési folyamatra is figyelemmel az ügylet a 104. cikk szerinti véglegesítésével véglegessé és visszavonhatatlanná válik. Mindazon nemzeti jogi rendelkezések és jogorvoslati lehetőségek sérelme nélkül, amelyek új ügyletnek az uniós kibocsátásiegység-forgalmi jegyzékben történő végrehajtását írják elő vagy arra köteleznek, a kibocsátásiegység-forgalmi jegyzékben az e rendelet alapján véglegesnek és visszavonhatatlannak minősülő ügyletek akkor sem vonhatók vissza, ha a szerződések és az ügyletek érvényességére vonatkozó jogszabályi rendelkezések, szabályok vagy szokványok azt egyébként úgy kívánnák.
Sem a számlatulajdonos, sem más személy nem akadályozható meg az őt az uniós kibocsátásiegység-forgalmi rendszerben véglegessé vált ügyletekkel összefüggésben jogszabály alapján - például csalás vagy technikai hiba esetén - az alapul szolgáló ügyletből fakadóan megillető jog gyakorlásában vagy igény érvényesítésében (és különösen a visszakövetelési, kártalanítási vagy kártérítési jog gyakorlásában vagy igény érvényesítésében) mindaddig, amíg ez az ügyletnek az uniós kibocsátásiegység-forgalmi jegyzékben való visszafordítását, visszavonását vagy érvénytelenítését nem eredményezi.
(4) Aki kibocsátási egységet vagy kiotói egységet jóhiszeműen megvett vagy birtokol, az a kibocsátási egység vagy kiotói egység felett az átadó fél tulajdonjogának mindennemű esetleges fogyatékosságától függetlenül teljes körű tulajdonjogot szerez.
2. szakasz
Kibocsátási egységek létrehozása
41. cikk
Kibocsátási egységek létrehozása
(1) A központi tisztviselő a konkrét körülményeknek megfelelően jogosult létrehozni egy európai uniós alapszámlát, egy európai uniós légi közlekedési alapszámlát, egy európai uniós aukciós számlát, egy európai uniós légi közlekedési aukciós számlát, egy európai uniós jóváírás-beváltási számlát és egy európai uniós nemzetközi jóváírási számlát, továbbá köteles az uniós jogi aktusokból - és különösen a 2003/87/EK irányelv 3e. cikkének (3) bekezdéséből, 9. cikkéből, 9a. cikkéből, 10a. cikkének (8) bekezdéséből és 11a. cikkéből, az 1031/2010/EU rendelet 10. cikkének (1) bekezdéséből, valamint a 920/2010/EU rendelet 41. cikkének (1) bekezdéséből - fakadóan szükségessé váló terjedelemben számlákat és kibocsátási egységeket létrehozni és törölni.
(2) A Bizottság a megfelelő időpontban vagy időpontokban a központi tisztviselőt arra utasítja, hogy a 2010/670/EU bizottsági határozat (17) 2. cikkének (1) bekezdése alapján meghatározott számú általános célú kibocsátási egységet a 2003/87/EK irányelv 10a. cikkének (8) bekezdése céljából létrehozott számlákon - vagy e számlákra történő átvezetés céljából - létrehozza.
(3) A központi tisztviselő biztosítja, hogy az uniós kibocsátásiegység-forgalmi jegyzék minden kibocsátási egységhez annak létrehozásakor egységazonosító kódot rendeljen.
3. szakasz
Számlák közötti átvezetések árverés és kiosztás előtt
42. cikk
Árverésre szánt általános célú kibocsátási egységek átvezetése
(1) A központi tisztviselő a megfelelő időpontban az 1031/2010/EU rendelet alapján kijelölt érintett árverező nevében az európai uniós alapszámláról az említett rendelet 10. cikke alapján meghatározott éves mennyiségekkel megegyező mennyiségű általános célú kibocsátási egységet átvezet az európai uniós aukciós számlára.
(2) Ha az éves mennyiségek az 1031/2010/EU rendelet 14. cikke alapján módosulnak, akkor a központi tisztviselő az adott esetnek megfelelően megfelelő mennyiségű általános célú kibocsátási egységet átvezet az európai uniós alapszámláról az európai uniós aukciós számlára vagy viszont.
43. cikk
Ingyenes kiosztásra szánt általános célú kibocsátási egységek átvezetése
A központi tisztviselő a megfelelő időpontban az európai uniós alapszámláról az egyes tagállamok nemzeti kiosztási táblái szerint ingyenes kiosztásra szánt kibocsátási egységek összmennyiségével megegyező mennyiségű általános célú kibocsátási egységet átvezet az európai uniós kiosztási számlára.
44. cikk
Általános célú kibocsátási egységek átvezetése az új kibocsátók tartalékkerete javára
(1) A központi tisztviselő a megfelelő időpontban az európai uniós alapszámláról a 2003/87/EK irányelv 9. és 9a. cikke alapján elfogadott határozatokban megállapított, uniós szinten kiadható kibocsátásiegység-mennyiség öt százalékának az e rendelet 41. cikkének (2) bekezdése alapján létrehozandó mennyiséggel csökkentett mennyiségével megegyező mennyiségű általános célú kibocsátási egységet átvezet az új kibocsátók európai uniós tartalékkeret-számlájára.
(2) Ha az uniós szinten kiadható kibocsátásiegység-mennyiséget egy, a 2003/87/EK irányelv 9. és 9a. cikke alapján elfogadott határozat megnöveli, akkor a központi tisztviselő az európai uniós alapszámláról az uniós szinten kiadható kibocsátási egységek mennyiségnövekedése öt százalékával megegyező mennyiségű további általános célú kibocsátási egységet átvezet az új kibocsátók európai uniós tartalékkeret-számlájára.
(3) Ha az uniós szinten kiadható kibocsátásiegység-mennyiséget egy, a 2003/87/EK irányelv 9. és 9a. cikke alapján elfogadott határozat csökkenti, akkor a központi tisztviselő az új kibocsátók európai uniós tartalékkeret-számláján az uniós szinten kiadható kibocsátási egységek mennyiségcsökkenése öt százalékával megegyező mennyiségű általános célú kibocsátási egységet elvet.
(4) Ha új kibocsátók részére, illetve jelentős kapacitásbővítést követően új kibocsátók részére a 2011/278/EU határozat 19., illetve 20. cikke alapján kiosztás történik, akkor a központi tisztviselő az adott üzemeltető részére a teljes kereskedési időszakra ingyenesen kiosztott kibocsátási egységek így kiadódó, az EUTL-ben az e rendelet 51. cikkének (2) bekezdése szerint rögzített teljes mennyiségét átvezeti az új kibocsátók európai uniós tartalékkeret-számlájáról az európai uniós kiosztási számlára.
45. cikk
Árverésre szánt légi közlekedési kibocsátási egységek átvezetése
(1) A központi tisztviselő a megfelelő időpontban az 1031/2010/EU rendelet alapján kijelölt érintett árverező nevében az európai uniós légi közlekedési alapszámláról az 1031/2010/EU rendelet 12. cikkének (1) bekezdése alapján meghatározott éves mennyiségekkel megegyező mennyiségű légi közlekedési kibocsátási egységet átvezet az európai uniós légi közlekedési aukciós számlára.
(2) Ha az éves mennyiségek az 1031/2010/EU rendelet 14. cikke alapján módosulnak, akkor a központi tisztviselő az adott esetnek megfelelően megfelelő mennyiségű légi közlekedési kibocsátási egységet átvezet az európai uniós légi közlekedési alapszámláról az európai uniós légi közlekedési aukciós számlára vagy viszont.
46. cikk
Ingyenes kiosztásra szánt légi közlekedési kibocsátási egységek átvezetése
(1) A központi tisztviselő a megfelelő időpontban az európai uniós légi közlekedési alapszámláról az ingyenes kiosztásra szánt légi közlekedési kibocsátási egységeknek a 2003/87/EK irányelv 3e. cikkének (3) bekezdése alapján elfogadott bizottsági határozatban megállapított mennyiségével megegyező mennyiségű légi közlekedési kibocsátási egységet átvezet az európai uniós légi közlekedési kiosztási számlára.
(2) Ha az ingyenes kiosztásra szánt légi közlekedési kibocsátási egységek mennyiségét egy, a 2003/87/EK irányelv 3e. cikkének (3) bekezdése alapján elfogadott határozat megnöveli, akkor a központi tisztviselő az európai uniós légi közlekedési alapszámláról az ingyenes kiosztásra szánt légi közlekedési kibocsátási egységek mennyiségének növekedésével megegyező mennyiségű további légi közlekedési kibocsátási egységet átvezet az európai uniós légi közlekedési kiosztási számlára.
(3) Ha az ingyenes kiosztásra szánt légi közlekedési kibocsátási egységek mennyiségét egy, a 2003/87/EK irányelv 3e. cikkének (3) bekezdése alapján elfogadott határozat csökkenti, akkor a központi tisztviselő az európai uniós légi közlekedési kiosztási számlán az ingyenes kiosztásra szánt légi közlekedési kibocsátási egységek mennyiségének csökkenésével megegyező mennyiségű légi közlekedési kibocsátási egységet elvet.
47. cikk
Légi közlekedési kibocsátási egységek átvezetése a külön tartalékalap javára
(1) A központi tisztviselő a megfelelő időpontban az európai uniós légi közlekedési alapszámláról a külön tartalékalapban tartandó légi közlekedési kibocsátási egységeknek a 2003/87/EK irányelv 3e. cikkének (3) bekezdése alapján elfogadott bizottsági határozatban megállapított mennyiségével megegyező mennyiségű légi közlekedési kibocsátási egységet átvezet az európai uniós külön tartalékalap-számlára.
(2) Ha a külön tartalékalapban tartandó légi közlekedési kibocsátási egységek mennyiségét egy, a 2003/87/EK irányelv 3e. cikkének (3) bekezdése alapján elfogadott határozat megnöveli, akkor a központi tisztviselő az európai uniós légi közlekedési alapszámláról a külön tartalékalapban tartandó légi közlekedési kibocsátási egységek mennyiségének növekedésével megegyező mennyiségű további légi közlekedési kibocsátási egységet átvezet az európai uniós külön tartalékalap-számlára.
(3) Ha a külön tartalékalapban tartandó légi közlekedési kibocsátási egységek mennyiségét egy, a 2003/87/EK irányelv 3e. cikkének (3) bekezdése alapján elfogadott határozat csökkenti, akkor a központi tisztviselő az európai uniós külön tartalékalap-számlán a külön tartalékalapban tartandó légi közlekedési kibocsátási egységek mennyiségének csökkenésével megegyező mennyiségű légi közlekedési kibocsátási egységet elvet.
(4) Ha a külön tartalékalap terhére a 2003/87/EK irányelv 3f. cikke alapján kiosztás történik, akkor az adott légijármű-üzemeltető részére a teljes kereskedési időszakra ingyenesen kiosztott kibocsátási egységek így kiadódó, az EUTL-ben e rendelet 54. cikkének (2) bekezdése szerint rögzített teljes mennyiségét automatikusan át kell vezetni az európai uniós külön tartalékalap-számláról az európai uniós légi közlekedési kiosztási számlára.
48. cikk
Általános célú kibocsátási egységek átvezetése az európai uniós alapszámlára
A központi tisztviselő minden kereskedési időszak végén az európai uniós kiosztási számlán és az új kibocsátók európai uniós tartalékkeret-számláján megmaradó összes kibocsátási egységet átvezeti az európai uniós alapszámlára.
49. cikk
Légi közlekedési kibocsátási egységek átvezetése az európai uniós légi közlekedési alapszámlára
A központi tisztviselő minden kereskedési időszak végén az európai uniós külön tartalékalap-számlán megmaradó összes kibocsátási egységet átvezeti az európai uniós légi közlekedési alapszámlára.
50. cikk
Légi közlekedési kibocsátási egységek elvetése
A központi tisztviselő minden kereskedési időszak végén biztosítja, hogy az európai uniós légi közlekedési kiosztási számlán megmaradó összes kibocsátási egység átvezetésre kerüljön az uniós kibocsátásiegység-elvetési számlára.
4. szakasz
Kiosztás helyhez kötött létesítmények számára
51. cikk
A nemzeti kiosztási táblák rögzítése az EUTL-ben
(1) 2012. december 31-ig minden tagállam megküldi a Bizottságnak a 2013-2020. időszakra vonatkozó nemzeti kiosztási tábláját. A tagállamok biztosítják, hogy a nemzeti kiosztási táblák a X. mellékletben meghatározott információkat tartalmazzák.
(2) Ha a Bizottság úgy ítéli meg, hogy a nemzeti kiosztási tábla összhangban van a 2003/87/EK irányelvvel, a 2011/278/EU határozattal és a 2003/87/EK irányelv 10c. cikkének (6) bekezdése alapján a Bizottság által elfogadott határozatokkal, akkor utasítja a központi tisztviselőt a nemzeti kiosztási táblának az EUTL-ben való rögzítésére. Máskülönben a Bizottság ésszerű határidőn belül elutasítja a nemzeti kiosztási táblát, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett tagállamot. Ilyenkor a tagállam köteles három hónapon belül megküldeni a Bizottságnak felülvizsgált nemzeti kiosztási tábláját.
52. cikk
A nemzeti kiosztási tábla módosítása
(1) A nemzeti tisztviselő az EUTL-ben módosítja a nemzeti kiosztási táblát, ha:
a)
egy létesítmény engedélye visszavonásra került vagy másként hatályát vesztette;
b)
egy létesítmény beszüntette működését;
c)
egy létesítmény több létesítményre szétvált;
d)
több létesítmény egyetlen létesítménnyé egyesült.
(2) A tagállamok értesítik a Bizottságot a nemzeti kiosztási táblájukon végrehajtani kívánt mindazon módosításokról, amelyek tárgya:
a)
az új kibocsátók javára végrehajtott kiosztás, az új kibocsátók javára jelentős kapacitásbővítés nyomán végrehajtott kiosztás;
b)
a működés részleges beszüntetése, jelentős kapacitásszűkítés;
c)
kibocsátási egységek ingyenes kiosztása a 2003/87/EK irányelv 10c. cikke alapján, a már megkezdett és a Bizottságnak az irányelv 10c. cikkének (1) bekezdése alapján bejelentett beruházások előrehaladására való tekintettel indokoltnak tekinthető esetekben;
d)
az (1) bekezdésben nem említett bármely más módosítás.
Ha a Bizottság az első albekezdés szerinti értesítés kézhezvételét követően úgy ítéli meg, hogy a nemzeti kiosztási tábla módosítása összhangban van a 2003/87/EK irányelvvel, a 2011/278/EU határozattal és a 2003/87/EK irányelv 10c. cikkének (6) bekezdése alapján a Bizottság által elfogadott határozatokkal, akkor utasítja a központi tisztviselőt a megfelelő módosításoknak az EUTL-ben való megtételére. Máskülönben a Bizottság ésszerű határidőn belül elutasítja a módosítást, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett tagállamot.
53. cikk
Általános célú kibocsátási egységek ingyenes kiosztása
(1) A nemzeti tisztviselő minden üzemeltetőre, minden évre és a X. melléklet szerinti minden jogcímre vonatkozóan jelzi a nemzeti kiosztási táblában, hogy egy adott létesítmény az adott évben részesül-e kiosztásban.
(2) A központi tisztviselő 2013. február 1-jétől kezdődően biztosítja, hogy az uniós kibocsátásiegység-forgalmi jegyzék a vonatkozó nemzeti kiosztási táblának megfelelően, a 105. cikk szerinti adatcsere- és műszaki előírásokban megállapított automatikus átvezetésre irányadó szabályok figyelembevételével a megfelelő számú általános célú kibocsátási egységet az európai uniós kiosztási számláról automatikusan átvezesse az érintett nyitott vagy zárolt üzemeltetői számlára.
(3) Ha a kizárt státusú üzemeltetői számlára a (2) bekezdés alapján nem kerül kibocsátási egység, akkor az elmaradt kibocsátási egységeket akkor sem kell a szóban forgó számlára átvezetni, ha a számla státusa később nyitottra változik.
(4) A központi tisztviselő biztosítja, hogy abban az esetben, ha a központi tisztviselő egy tagállam nemzeti kiosztási tábláján az 52. cikk (2) bekezdése alapján módosítást hajtott végre annak érdekében, hogy helyesbítse a valamely üzemeltetőnek kiosztott indokolatlanul nagy kibocsátásiegység-mennyiséget, és az illetékes hatóság felkérte az üzemeltetőt a számára indokolatlanul kiosztott kibocsátási egységek visszaadására, az üzemeltető végrehajthassa a kibocsátási egységek visszaadását megvalósító átvezetéseket az európai uniós kiosztási számlára.
5. szakasz
Kiosztás légijármű-üzemeltetők számára
54. cikk
A nemzeti légi közlekedési kiosztási táblák rögzítése az EUTL-ben
(1) 2012. szeptember 30-ig minden tagállam megküldi a Bizottságnak a 2013-2020. időszakra vonatkozó nemzeti légi közlekedési kiosztási tábláját. A tagállamok biztosítják, hogy a nemzeti légi közlekedési kiosztási táblák a XI. mellékletben meghatározott információkat tartalmazzák.
(2) Ha a Bizottság úgy ítéli meg, hogy a nemzeti légi közlekedési kiosztási tábla kielégíti a 2003/87/EK irányelv követelményeit és összhangban van különösen a tagállamok által az említett irányelv 3e. cikkének (4) bekezdése alapján kiszámított és közzétett mennyiségekkel, akkor utasítja a központi tisztviselőt a nemzeti légi közlekedési kiosztási táblának az EUTL-ben való rögzítésére. Máskülönben a Bizottság ésszerű határidőn belül elutasítja a nemzeti légi közlekedési kiosztási táblát, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett tagállamot. Ilyenkor a tagállam köteles három hónapon belül megküldeni a Bizottságnak felülvizsgált nemzeti légi közlekedési kiosztási tábláját.
55. cikk
A nemzeti légi közlekedési kiosztási tábla módosítása
(1) A nemzeti tisztviselő az EUTL-ben módosítja a nemzeti légi közlekedési kiosztási táblát, ha:
a)
egy légijármű-üzemeltető beszüntette a 2003/87/EK irányelv I. mellékletének hatálya alá tartozó valamennyi tevékenységét;
b)
egy légijármű-üzemeltető több légijármű-üzemeltetőre szétvált;
c)
több légijármű-üzemeltető egyetlen légijármű-üzemeltetővé egyesült.
(2) A tagállamok értesítik a Bizottságot a nemzeti légi közlekedési kiosztási táblájukon végrehajtani kívánt mindazon módosításokról, amelyek tárgya:
a)
a 2003/87/EK irányelv 3f. cikke alapján a külön tartalékalap terhére végrehajtott kiosztás;
b)
a 2003/87/EK irányelv 25a. cikke alapján elfogadott intézkedések nyomán tett kiigazítás;
c)
az (1) bekezdésben nem említett bármely más módosítás.
(3) Ha a Bizottság úgy ítéli meg, hogy a nemzeti légi közlekedési kiosztási tábla módosítása kielégíti a 2003/87/EK irányelv követelményeit és összhangban van különösen a tagállamok által az említett irányelv 3f. cikkének (7) bekezdése alapján a külön tartalékalap terhére végrehajtott kiosztás céljából kiszámított és közzétett mennyiségekkel, akkor utasítja a központi tisztviselőt az EUTL-ben rögzített nemzeti légi közlekedési kiosztási tábla megfelelő módosítására. Máskülönben a Bizottság ésszerű határidőn belül elutasítja a módosítást, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett tagállamot.
(4) Olyan légijármű-üzemeltetők egyesülése esetén, amelyekhez igazgatási célból eltérő tagállam van rendelve, az (1) bekezdés c) pontja szerinti módosítást az azon légijármű-üzemeltetőhöz rendelt tagállam nemzeti tisztviselője kezdeményezi, amelynek kibocsátási egységei másik légijármű-üzemeltetőnek kiosztott kibocsátási egységekhez csatlakoznak. A módosítás elvégzéséhez az egyesüléssel érintett légijármű-üzemeltetőnek kiosztott kibocsátási egységeket befogadó kibocsátási egységekhez tartozó légijármű-üzemeltetőhöz igazgatási célból rendelt tagállam nemzeti tisztviselőjének előzetesen ki kell nyilvánítania beleegyezését.
56. cikk
Légi közlekedési kibocsátási egységek ingyenes kiosztása
(1) A nemzeti tisztviselő minden légijármű-üzemeltetőre és minden évre vonatkozóan jelzi a nemzeti légi közlekedési kiosztási táblában, hogy a légijármű-üzemeltető az adott évben részesül-e kiosztásban.
(2) A központi tisztviselő 2013. február 1-jétől kezdődően biztosítja, hogy az uniós kibocsátásiegység-forgalmi jegyzék a vonatkozó kiosztási táblának megfelelően, a 105. cikk szerinti adatcsere- és műszaki előírásokban megállapított automatikus átvezetésre irányadó szabályok figyelembevételével a megfelelő számú légi közlekedési kibocsátási egységet az európai uniós légi közlekedési kiosztási számláról automatikusan átvezesse az érintett nyitott vagy zárolt légijármű-üzemeltetői számlára.
(3) Ha a kizárt státusú légijármű-üzemeltetői számlára a (2) bekezdés alapján nem kerül kibocsátási egység, akkor az elmaradt kibocsátási egységeket akkor sem kell a szóban forgó számlára átvezetni, ha a számla státusa később nyitottra változik.
57. cikk
Légi közlekedési kibocsátási egységek visszaadása
Ha a nemzeti légi közlekedési kiosztási tábla a 2003/87/EK irányelv 25a. cikke alapján módosul azt követően, hogy e rendelet 56. cikke szerint egy adott évre vonatkozóan megtörtént a kibocsátási egységek átvezetése a légijármű-üzemeltetői számlákra, a központi tisztviselő végrehajtja a 2003/87/EK irányelv 25a. cikke alapján elfogadott intézkedések által megkövetelt átvezetéseket.
6. szakasz
IKCS-k és KCSE-k felhasználása
58. cikk
Nemzetközi jóváírások az uniós kibocsátásiegység-forgalmi jegyzékben
(1) A központi tisztviselő biztosítja, hogy a tagállamok által befogadott projektekhez tartozó IKCS-k és KCSE-k az uniós kibocsátásiegység-forgalmi jegyzéknek az európai uniós kibocsátáskereskedelmi rendszerhez tartozó számláin csak akkor legyenek tarthatók, ha kiadásukat a 2003/87/EK 11b. cikke nem tiltotta.
A központi tisztviselő biztosítja, hogy a 2012. december 31-ig bekövetkezett, de a tagállamok által befogadott projektekhez tartozó és a 219/2009/EK európai parlamenti és tanácsi rendelettel (18) módosított 2003/87/EK irányelv I. mellékletében nem szereplő, de a 2009/29/EK európai parlamenti és tanácsi irányelvvel (19) módosított 2003/87/EK irányelv I. mellékletében szereplő tevékenységekből eredő kibocsátáscsökkentésekre kiadott KCSE-k az uniós kibocsátásiegység-forgalmi jegyzéknek az európai uniós kibocsátáskereskedelmi rendszerhez tartozó számláin csak akkor legyenek tarthatók, ha kiadásuk 2013. április 30. előtt történt.
(2) A központi tisztviselő biztosítja, hogy a 2012. december 31-ig bekövetkezett kibocsátáscsökkentések alapján 2012. december 31. után kiadott, olyan harmadik országokban megvalósított projektekhez tartozó KCSE-k, amelyek a Kiotói Jegyzőkönyvhöz annak 3. cikkének (9) bekezdése alapján elfogadott módosítások értelmében a 2013-2020. időszak tekintetében nem rendelkeznek jogilag kötelező számszerűsített célértékkel vagy, ha rendelkeznek, a Kiotói Jegyzőkönyv e tárgyú módosítására vonatkozóan nem helyeztek letétbe megerősítő okiratot, az uniós kibocsátásiegység-forgalmi jegyzéknek az európai uniós kibocsátáskereskedelmi rendszerhez tartozó számláin csak akkor legyenek tarthatók, ha olyan kibocsátáscsökkentésre vonatkoznak, amely a 9/CMP.1. határozatban előírt, az együttes végrehajtás felügyeleti bizottsága felügyelete mellett lefolytatott hitelesítési eljárással (az ún. „track 2 procedure” alkalmazásával) hitelesítve van, vagy ha ilyen hitelesítésre nincs mód, a 9/CMP.1. határozat alapján akkreditált független szervezet igazolta, hogy kiadásuk 2012. december 31-ig bekövetkezett kibocsátáscsökkentés alapján történt.
(3) A központi tisztviselő átadja a nemzeti tisztviselőknek az európai uniós kibocsátáskereskedelmi rendszerhez tartozó azon számlák jegyzékét, amelyek olyan nemzetközi jóváírásokat tartalmaznak, amelyek az adott számlákon az (1) és a (2) bekezdés értelmében az ott meghatározott időpontok után már nem tarthatók. E jegyzék alapján a nemzeti tisztviselő felszólítja a számlatulajdonost egy olyan kiotói számla megnevezésére, amelyre ezeket a nemzetközi jóváírásokat át kívánja vezettetni.
Ha a számlatulajdonos negyven munkanapon belül nem válaszol a tisztviselő felszólítására, akkor a tisztviselő a nemzetközi jóváírásokat egy nemzeti kiotói számlára átvezeti.
59. cikk
A nemzetközi jogosultsági táblák rögzítése az EUTL-ben
(1) Legkésőbb egy hónappal a 2003/87/EK irányelv 11a. cikkének (8) bekezdése szerinti intézkedések elfogadása után minden tagállam megküldi a Bizottságnak a nemzetközi jogosultsági tábláját. A tagállamok biztosítják, hogy a nemzetközi jogosultsági tábla minden üzemeltető és légijárat-üzemeltető vonatkozásában tartalmazza a 2008-2020. időszakra vonatkozó összes kezdeti nemzetközi jóváírási jogosultságot, valamint a XII. mellékletben meghatározott információkat.
(2) Ha a Bizottság úgy ítéli meg, hogy a nemzetközi jogosultsági tábla kielégíti a 2003/87/EK irányelv és az irányelv 11a. cikkének (8) bekezdése alapján elfogadott intézkedések követelményeit, akkor utasítja a központi tisztviselőt a nemzetközi jogosultsági táblának az EUTL-ben való rögzítésére. Máskülönben a Bizottság ésszerű határidőn belül elutasítja a nemzetközi jogosultsági táblát, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett tagállamot. Ilyenkor a tagállam köteles három hónapon belül megküldeni a Bizottságnak felülvizsgált nemzetközi jogosultsági tábláját.
(3) A tagállamok értesítik a Bizottságot a nemzetközi jogosultsági táblájukon végrehajtani kívánt módosításokról, beleértve azokat is, amelyek az új kibocsátók jóváírási jogosultságait érintik. Ha a Bizottság úgy ítéli meg, hogy a nemzetközi jogosultsági tábla módosítása kielégíti a 2003/87/EK irányelv és az irányelv 11a. cikkének (8) bekezdése alapján elfogadott intézkedések követelményeit, akkor utasítja a központi tisztviselőt az EUTL-ben rögzített nemzetközi jogosultsági tábla megfelelő módosítására. Máskülönben a Bizottság ésszerű határidőn belül elutasítja a módosítást, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett tagállamot.
60. cikk
A nemzetközi jóváírások felhasználása kibocsátási egységre történő átváltással
(1) Minden üzemeltető - a 2008/87/EK irányelv 11a. cikkének (2) bekezdése alapján 2015. március 31-ig, az irányelv 11a. cikkének (3) és (4) bekezdése alapján pedig 2020. december 31-ig - kérheti nemzetközi jóváírásainak általános célú kibocsátási egységekre történő átváltását. Ennek érdekében javaslatot kell tennie az érintett nemzetközi jóváírásoknak a megfelelő üzemeltetői számláról az uniós kibocsátásiegység-forgalmi jegyzékben vezetett európai uniós nemzetközi üzemeltetői jóváírási számlára történő átvezetésére.
Minden légijármű-üzemeltető - a 2003/87/EK irányelv 11a. cikkének (2) bekezdése alapján 2015. március 31-ig, az irányelv 11a. cikkének (3) és (4) bekezdése alapján pedig 2020. december 31-ig - kérheti nemzetközi jóváírásainak légi közlekedési kibocsátási egységekre történő átváltását. Ennek érdekében javaslatot kell tennie az érintett nemzetközi jóváírásoknak a megfelelő légijármű-üzemeltetői számláról az uniós kibocsátásiegység-forgalmi jegyzékben vezetett európai uniós nemzetközi légijármű-üzemeltetői jóváírási számlára történő átvezetésére.
(2) A központi tisztviselő kérésre biztosítja, hogy az uniós kibocsátásiegység-forgalmi jegyzék a nemzetközi jóváírásokat átvezesse az érintett európai uniós nemzetközi jóváírási számlára, ha:
a)
az átvezetést a kezdeményező számla státusa lehetővé teszi;
b)
az 59. cikknek megfelelően a vonatkozó nemzetközi jogosultsági tábla rögzítve van az EUTL-ben, és az üzemeltető vagy légijármű-üzemeltető szerepel benne;
c)
a javasolt átvezetéssel érintett egységek száma nem nagyobb a rendelkezésre álló nemzetközi jóváírási jogosultságok 61. cikk szerinti mennyiségénél;
d)
a javasolt átvezetéssel érintett egységek ilyen célú felhasználását a 2003/87/EK irányelv 11a. és 11b. cikke és e rendelet 58. cikke, valamint a 2003/87/EK irányelv 11a. cikkének (9) bekezdése alapján elfogadott intézkedések egyetlen érintett egység esetében sem tiltják.
(3) Az (1) bekezdés első albekezdése szerinti átvezetés teljesítését követően a központi tisztviselő biztosítja, hogy az uniós kibocsátásiegység-forgalmi jegyzék az európai uniós üzemeltetői jóváírás-beváltási számlán a megfelelő számú általános célú kibocsátási egységet létrehozza, és az érintett illetékes hatóság nevében a megfelelő számú általános célú kibocsátási egységet átvezesse az átvezetést kezdeményező üzemeltetői számlára.
Az (1) bekezdés második albekezdése szerinti átvezetés teljesítését követően a központi tisztviselő biztosítja, hogy az uniós kibocsátásiegység-forgalmi jegyzék az európai uniós légijármű-üzemeltetői jóváírás-beváltási számlán a megfelelő számú légi közlekedési kibocsátási egységet létrehozza, és az érintett illetékes hatóság nevében a megfelelő számú légi közlekedési kibocsátási egységet átvezesse az átvezetést kezdeményező légijármű-üzemeltetői számlára.
61. cikk
A rendelkezésre álló nemzetközi jóváírási jogosultságok mennyiségének meghatározása
(1) A központi tisztviselő biztosítja, hogy az uniós kibocsátásiegység-forgalmi jegyzék minden egyes üzemeltető és légijármű-üzemeltető esetében automatikusan meghatározza a rendelkezésre álló nemzetközi jóváírási jogosultságok mennyiségét úgy, hogy az 59. cikk szerinti összes kezdeti nemzetközi jóváírási jogosultság mennyiségéből levonja:
a)
az üzemeltető vagy légijármű-üzemeltető által a 219/2009/EK rendelettel módosított 2003/87/EK irányelv 11a. cikke alapján leadott IKCS-k és KCSE-k összes számát;
b)
az e rendelet 60. cikke alapján az európai uniós nemzetközi jóváírási számlára átvezetett IKCS-k és KCSE-k összes számát.
(2) A központi tisztviselő biztosítja, hogy az uniós kibocsátásiegység-forgalmi jegyzék a 70. cikk szerinti visszavonások nyomán a rendelkezésre álló nemzetközi jóváírási jogosultságok mennyiségeit megfelelően kiigazítsa.
7. szakasz
Árverések
62. cikk
Az aukciós táblák rögzítése az EUTL-ben
(1) Miután az aukciós eseménynaptárt az 1031/2010/EU rendelet 11. cikkének (1) bekezdése, 13. cikkének (1) és (2) bekezdése és 32. cikkének (4) bekezdése alapján meghatározta és közzététette, az aukciós platform egy hónapon belül a Bizottság rendelkezésére bocsátja a megfelelő aukciós táblát. Az aukciós platform a 2012. évtől kezdődően minden naptári évre vonatkozóan két aukciós táblát bocsát rendelkezésre, melyek közül az egyik az általános célú kibocsátási egységekkel, a másik a légi közlekedési kibocsátási egységekkel kapcsolatos árverezési tevékenységhez tartozik, és biztosítja, hogy az aukciós táblák a XIII. mellékletben megállapított információkat tartalmazzák.
(2) Ha a Bizottság úgy ítéli meg, hogy az aukciós tábla kielégíti az 1031/2010/EU rendelet követelményeit, akkor utasítja a központi tisztviselőt az aukciós táblának az EUTL-ben való rögzítésére. Máskülönben a Bizottság ésszerű határidőn belül elutasítja az aukciós táblát, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett aukciós platformot. Ilyenkor az aukciós platform köteles három hónapon belül megküldeni a Bizottságnak felülvizsgált aukciós tábláját.
63. cikk
Az aukciós tábla módosítása
(1) Az aukciós platform az aukciós táblán szükségessé váló módosításokról haladéktalanul értesíti a Bizottságot.
(2) Ha a Bizottság úgy ítéli meg, hogy a módosított aukciós tábla kielégíti az 1031/2010/EU rendelet követelményeit, akkor utasítja a központi tisztviselőt a módosított aukciós táblának az EUTL-ben való rögzítésére. Máskülönben a Bizottság ésszerű határidőn belül elutasítja a módosítást, és erről - indokai és a következő változat elfogadhatóságához teljesítendő követelmények megjelölésével - haladéktalanul tájékoztatja az érintett aukciós platformot.
(3) A Bizottság utasíthatja a központi tisztviselőt az aukciós táblában meghatározott kibocsátási egységek átvezetésének felfüggesztésére, ha olyan, az aukciós táblán szükségessé váló módosításról szerez tudomást, amelyet az aukciós platform elmulasztott bejelenteni.
64. cikk
Kibocsátási egységek értékesítése árverés útján
(1) A Bizottság a megfelelő időpontban utasítja a központi tisztviselőt, hogy az 1031/2010/EU rendelet alapján kijelölt érintett árverező kérésére az európai uniós aukciós számláról, illetve az európai uniós légi közlekedési aukciós számláról az aukciós táblákban meghatározott mennyiségű általános célú, illetve légi közlekedési kibocsátási egységet átvezessen a megfelelő árverési kézbesítőszámlára. Az 1031/2010/EU rendelet 10. cikkének (1) bekezdése szerinti árveréseken történő értékesítés céljából létrehozott kibocsátási egységek vonatkozásában a Bizottság a megfelelő időpontban arra utasítja a központi tisztviselőt, hogy az érintett árverező kérésére a kibocsátási egységeket arról a számláról, amelyen a kibocsátási egységek létrehozása történt, a vonatkozó aukciós táblában megjelölt árverési kézbesítőszámlára vezesse át. E bekezdés alkalmazásában az aukciós táblának a 62. cikk szerinti rendelkezésre bocsátása kérésnek minősül.
(2) Az árverésen értékesített kibocsátási egységeknek az 1031/2010/EU rendelet értelmében a nyertes ajánlattevők vagy jogutódjaik részére történő átvezetéséről az érintett aukciós kézbesítőszámla tulajdonosa köteles gondoskodni.
(3) Az 1031/2010/EU rendelettel összhangban az aukciós kézbesítőszámlához tartozó meghatalmazott képviselőtől megkövetelhető, hogy az aukciós kézbesítőszámláról át nem adott kibocsátási egységeket átvezesse az európai uniós aukciós számlára.
8. szakasz
Kereskedés
65. cikk
Kibocsátási egységek és kiotói egységek átvezetése folyószámla kezdeményezésére
(1) A központi tisztviselő a (2) bekezdésben foglalt feltételek mellett biztosítja, hogy hacsak az ügyletet kezdeményező számla vagy a célszámla státusa az átvezetést lehetetlenné nem teszi, a folyószámla tulajdonosának kérésére az uniós kibocsátásiegység-forgalmi jegyzék a kibocsátási egységeket vagy kiotói egységeket a megjelölt másik számlára átvezesse.
(2) Az üzemeltetői számlákról, a légijármű-üzemeltetői számlákról és a közönséges ügyfélszámlákról kibocsátási egységek és kiotói egységek csak a megbízhatónak tartott számláknak a 26. cikk alapján létrehozott jegyzékén szereplő számlákra vezethetők át, kivéve a következő ügyletek esetében:
a)
nemzetközi jóváírások beváltása a 60. cikk szerint;
b)
kibocsátási egységek leadása a 67. cikk szerint;
c)
kibocsátási egységek elvetése a 68. cikk szerint;
d)
kiotói egységek törlése a 69. cikk szerint.
66. cikk
Kibocsátási egységek és kiotói egységek átvezetése kereskedési számla kezdeményezésére
A központi tisztviselő biztosítja, hogy hacsak az ügyletet kezdeményező számla státusa az átvezetést lehetetlenné nem teszi, a kereskedési számla tulajdonosának kérésére az uniós kibocsátásiegység-forgalmi jegyzék a kibocsátási egységeket vagy kiotói egységeket az uniós kibocsátásiegység-forgalmi jegyzék megjelölt folyószámlájára vagy kereskedési számlájára átvezesse.
9. szakasz
Kibocsátási egységek leadása
67. cikk
Kibocsátási egységek leadása
(1) Ha az üzemeltető vagy légijármű-üzemeltető a kibocsátási egységeiből egy bizonyos mennyiséget le kíván adni, akkor az uniós kibocsátásiegység-forgalmi jegyzéknél kezdeményezi:
a)
az adott kereskedési időszakban történő megfelelés céljából létrehozott, adott mennyiségű kibocsátási egység átvezetését a megfelelő üzemeltetői számláról vagy légijármű-üzemeltetői számláról az uniós kibocsátásiegység-elvetési számlára;
b)
az átvezetett kibocsátási egységek - mint az üzemeltető létesítményének vagy a légijármű-üzemeltetőnek az aktuális időszakra vonatkozó kibocsátásadatai terhére leadott kibocsátási egységek - számának és típusának rögzítését.
(2) Légi közlekedési kibocsátási egységeket csak légijármű-üzemeltető adhat le.
(3) Az egyszer már leadott kibocsátási egység ismételten nem adható le.
10. szakasz
Kibocsátási egységek elvetése, kiotói egységek törlése
68. cikk
Kibocsátási egységek elvetése
(1) A központi tisztviselő biztosítja, hogy az uniós kibocsátásiegység-forgalmi jegyzék teljesítse a 2003/87/EK irányelv 12. cikkének (4) bekezdése alapján a számlatulajdonos által a számláján tartott kibocsátási egységek elvetésére vonatkozóan kezdeményezett kérést, és ennek érdekében:
a)
meghatározott számú kibocsátási egységet az adott számláról az uniós kibocsátásiegység-forgalmi jegyzék kibocsátásiegység-elvetési számlájára átvezessen;
b)
az átvezetett kibocsátási egységek - mint elvetett kibocsátási egységek - számát az aktuális év vonatkozásában rögzítse.
(2) Az elvetett kibocsátási egységek kibocsátásadatok ellenében leadás céljára nem számolhatók el.
69. cikk
Kiotói egységek törlése
A központi tisztviselő biztosítja, hogy az uniós kibocsátásiegység-forgalmi jegyzék teljesítse a 2003/87/EK irányelv 12. cikkének (4) bekezdése alapján a számlatulajdonos által a számláján tartott kiotói egységek törlésére vonatkozóan kezdeményezett kérést, és ennek érdekében meghatározott típusú és számú kiotói egységet az adott számláról a számlakezelőnek a kiotói jegyzékében lévő törlési számlájára vagy az uniós kibocsátásiegység-forgalmi jegyzék törlési számlájára átvezessen.
11. szakasz
Ügyletek visszavonása
70. cikk
Tévedésből kezdeményezett és már véglegesített folyamatok visszavonása
(1) Ha a számlatulajdonos vagy a számlatulajdonos nevében a nemzeti tisztviselő a (2) bekezdésben felsorolt ügyletek valamelyikét véletlenül vagy tévedésből kezdeményezte, akkor a számlatulajdonos írásban benyújtott kérelemben javasolhatja számlakezelőjének a teljesített ügylet visszavonását. A kérelmet, melyet a folyamat befejezésétől számítva öt munkanapon belül kell postára adni, a számlatulajdonos azon meghatalmazott képviselőjének vagy képviselőinek szabályszerű aláírásával kell ellátni, akik jogosultak a visszavonandó ügylet típusának megfelelő ügyletek kezdeményezésére. A kérelemben nyilatkozni kell arról, hogy az ügylet kezdeményezése véletlenül vagy tévedésből történt.
(2) A számlatulajdonos a következő ügyletek visszavonására tehet javaslatot:
a)
kibocsátási egységek leadása;
b)
kibocsátási egységek elvetése;
c)
nemzetközi jóváírások beváltása.
(3) Ha a számlakezelő megállapítja, hogy a kérelem megfelel az (1) bekezdésben előírt feltételeknek, és maga egyetért a kérelemben foglaltakkal, akkor javaslatot tehet az ügyletnek az uniós kibocsátásiegység-forgalmi jegyzékben való visszavonására.
(4) Ha a nemzeti tisztviselő az (5) bekezdésben felsorolt ügyletek valamelyikét véletlenül vagy tévedésből kezdeményezte, akkor írásban benyújtott kérelemben javasolhatja a központi tisztviselőnek a teljesített ügylet visszavonását. A kérelemben nyilatkozni kell arról, hogy az ügylet kezdeményezése véletlenül vagy tévedésből történt.
(5) A nemzeti tisztviselő a következő ügyletek visszavonására tehet javaslatot:
a)
általános célú kibocsátási egységek kiosztása;
b)
légi közlekedési kibocsátási egységek kiosztása.
(6) Ha az alábbi feltételek mindegyike teljesül, a központi tisztviselő biztosítja, hogy az uniós kibocsátásiegység-forgalmi jegyzék elfogadja az (1) és a (4) bekezdés alapján tett javaslatot, zárolja a visszavonás keretében átvezetendő egységeket, és továbbítsa a javaslatot a központi tisztviselőnek:
a)
a kibocsátási egységek leadására vagy elvetésére irányuló visszavonandó ügylet teljesítése legfeljebb 30 munkanappal azt megelőzően történt, hogy a számlakezelő a (3) bekezdés szerinti javaslatát megtette;
b)
a visszavonás eredményeként a megelőző év tekintetében egyetlen üzemeltető sem válik nem megfelelővé;
c)
a visszavonandó ügylet célszámláján a visszavonással érintett típusú egységből a visszavonással érintett mennyiség még rendelkezésre áll;
d)
ha a visszavonás általános célú kibocsátási egységek kiosztására vonatkozik, ez a kiosztás a létesítmény engedélyének lejárta után történt.
(7) A központi tisztviselő biztosítja, hogy az uniós kibocsátásiegység-forgalmi jegyzék a visszavonást a visszavonandó ügyletben részt vevőkkel megegyező típusú, a visszavonandó ügylet célszámláján található egységekkel végezze el.
3. FEJEZET
Összekapcsolás más kibocsátáskereskedelmi rendszerekkel
71. cikk
Az összekapcsolás végrehajtása
A központi tisztviselő megfelelő időzítéssel létrehozhatja mindazokat a számlákat és folyamatokat, végrehajthatja mindazokat az ügyleteket és elvégezheti mindazokat a műveleteket, amelyek szükségesek a 2003/87/EK irányelv 25. cikkének (1b) bekezdésében említett megállapodások végrehajtásához.
3. CÍM
A KIOTÓI JEGYZÉKEKRE VONATKOZÓ KÜLÖNÖS RENDELKEZÉSEK
72. cikk
Közönséges ügyfélszámlák megnyitása a kiotói jegyzékekben
A közönséges ügyfélszámlának a kiotói jegyzékben történő megnyitása iránti igényt a számlatulajdonos-jelölt a nemzeti tisztviselőhöz nyújtja be. A számlatulajdonos-jelölt ebből a célból azokat az információkat köteles átadni, amelyeket a nemzeti tisztviselő a 18. cikk alapján megkövetel.
73. cikk
Átvezetések végrehajtása
A kiotói jegyzékben lévő számlákról végrehajtott átvezetésekre a 38., a 39., a 65. és a 66. cikket kell alkalmazni.
4. CÍM
A 406/2009/EK HATÁROZAT HATÁLYA ALÁ TARTOZÓ NYILVÁNTARTÁSI ÜGYLETEKRE VONATKOZÓ KÜLÖNÖS RENDELKEZÉSEK
74. cikk
ÉKJE-k létrehozása
(1) A megfelelési időszak kezdetén a központi tisztviselő az európai uniós ÉKJE-alapszámlán létrehozza a 406/2009/EK határozat 3. cikkének (2) bekezdése és 10. cikke alapján elfogadott határozatokban a megfelelési időszak összes éve és az összes tagállam figyelembevételével meghatározott összes éves kibocsátási jogosultság nagyságának megfelelő számú ÉKJE-t.
(2) A központi tisztviselő biztosítja, hogy az uniós kibocsátásiegység-forgalmi jegyzék minden ÉKJE-hez annak létrehozásakor egységazonosító kódot rendeljen.
75. cikk
Éves kibocsátásjogosultsági egységek
Az ÉKJE-k csak a tagállamok üvegházhatásúgáz-kibocsátásának korlátozására vonatkozóan a 406/2009/EK határozat 3. cikkében megállapított követelmények teljesítésének céljára érvényesek, és csak a határozat 3. cikkének (3), (4) és (5) bekezdése szerinti feltételekkel átruházhatók.
76. cikk
Az ÉKJE-k átvezetése az ESD megfelelési számlákra
A megfelelési időszak kezdetén a központi tisztviselő az európai uniós ÉKJE-alapszámláról a 406/2009/EK határozat 3. cikkének (2) bekezdése és 10. cikke alapján elfogadott határozatokban a megfelelési időszak minden egyes éve és az összes tagállam figyelembevételével meghatározott éves kibocsátási jogosultságok nagyságának megfelelő számú ÉKJE-t átvezet a megfelelő ESD megfelelési számlákra.
77. cikk
Az irányadó kibocsátásadatok rögzítése
(1) Amikor a megfelelési időszak egy adott éve tekintetében a tagállamok többségének rendelkezésre állnak a kibocsátásadatai, a központi tisztviselő megfelelő időzítéssel rögzíti a megfelelési időszak adott évére vonatkozóan minden egyes tagállam ESD megfelelési számláján az adott tagállam tonna szén-dioxid-egyenértékben kifejezett, az üvegházhatásúgáz-kibocsátás teljes mennyiségét kifejező irányadó kibocsátásadatát.
(2) Emellett a központi tisztviselő az európai uniós ÉKJE-alapszámlán rögzíti a tagállamok adott évi irányadó kibocsátásadatainak összegét.
78. cikk
Az ESD megfelelési számla egyenlegének megállapítása
(1) Az irányadó kibocsátásadat 77. cikk szerinti rögzítésekor a központi tisztviselő biztosítja, hogy az uniós kibocsátásiegység-forgalmi jegyzék - az adott ESD megfelelési számlán lévő összes ÉKJE által megtestesített kibocsátásmennyiség és az adott ESD megfelelési számlán rögzített, tonna szén-dioxid-egyenértékben kifejezett teljes kibocsátásmennyiség különbségeként - megállapítsa az adott ESD megfelelési számla egyenlegét.
(2) A központi tisztviselő biztosítja, hogy az uniós kibocsátásiegység-forgalmi jegyzék megjelenítse minden egyes ESD megfelelési számla egyenlegének értékét.
79. cikk
A megfelelőségi állapotjelző értékének megállapítása
(1) A központi tisztviselő biztosítja, hogy az irányadó kibocsátásadat 77. cikk szerinti rögzítése után, a 406/2009/EK határozat 3. és 5. cikke szerinti rugalmassági intézkedésekre az uniós jogban előírt határidő elteltét követően az uniós kibocsátásiegység-forgalmi jegyzék - az összes ÉKJE, nemzetközi jóváírás, iIKCS és htIKCS összege és az adott ESD megfelelési számlán rögzített, tonna szén-dioxid-egyenértékben kifejezett teljes kibocsátásmennyiség különbségeként - megállapítsa minden egyes ESD megfelelési számla megfelelőségi állapotjelzőjének értékét.
(2) A központi tisztviselő biztosítja, hogy az uniós kibocsátásiegység-forgalmi jegyzék megjelenítse minden egyes ESD megfelelési számla megfelelőségi állapotjelzőjének értékét.
80. cikk
A 406/2009/EK határozat 7. cikke (1) bekezdése a) és c) pontjának alkalmazása
(1) Ha a 79. cikk alapján megállapított megfelelőségi állapotjelző értéke negatív, a központi tisztviselő biztosítja, hogy az uniós kibocsátásiegység-forgalmi jegyzék a tonna szén-dioxid-egyenértékben kifejezett kibocsátásmennyiség-túllépés és a 406/2009/EK határozat 7. cikke (1) bekezdésének a) pontja szerinti helyreállítási tényező szorzatának megfelelő mennyiséget a tagállam adott évi ESD megfelelési számlájáról átvezesse a tagállam következő évi ESD megfelelési számlájára.
(2) Ezzel egyidejűleg a központi tisztviselő a megfelelési időszak fennmaradó éveihez tartozó, az adott tagállam tulajdonában lévő ESD megfelelési számlák státusát zároltra állítja.
(3) Attól az évtől fogva, amelynek a 79. cikk alapján megállapított megfelelőségi állapotjelzője megfelelést mutat, a központi tisztviselő az összes fennmaradó évhez tartozó ESD megfelelési számla státusát zároltról nyitottra állítja.
81. cikk
A nemzetközi jóváírások, az iIKCS-k és a htIKCS-k felhasználása
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a megjelölt mennyiségű nemzetközi jóváírást, iIKCS-t vagy htIKCS-t átvezesse a megfelelési időszak megjelölt évéhez tartozó, az adott tagállam tulajdonában lévő ESD megfelelési számlára. Nem hajtható azonban végre ilyen átvezetés, ha:
a)
a tagállam az átvezetést az adott évhez tartozó ESD megfelelési számla egyenlegének megállapítása előtt vagy megfelelőségi állapotjelzője értékének megállapítása után kéri; vagy
b)
a 406/2009/EK határozat 5. cikkében meghatározott feltételek nem teljesülnek.
82. cikk
ÉKJE-k átvitele az előző évre
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a megjelölt mennyiségű ÉKJE-t a megfelelési időszak következő évéhez tartozó, az adott tagállam tulajdonában lévő ESD megfelelési számláról átvezesse a megfelelési időszak adott évéhez tartozó, az adott tagállam tulajdonában lévő ESD megfelelési számlára. Nem hajtható azonban végre ilyen átvezetés, ha:
a)
a tagállam az átvezetést az adott évhez tartozó ESD megfelelési számla egyenlegének megállapítása előtt vagy megfelelőségi állapotjelzője értékének megállapítása után kéri; vagy
b)
az átvezettetni kívánt mennyiség nagyobb a 406/2009/EK határozat 3. cikkének (2) bekezdése alapján meghatározott következő évi éves kibocsátási jogosultság 5 %-ánál vagy a 406/2009/EK határozat 3. cikke (3) bekezdésének második albekezdése alapján a Bizottság által engedélyezett ennél nagyobb hányadánál.
83. cikk
ÉKJE-k átvitele a soron következő évek valamelyikére
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a megjelölt mennyiségű ÉKJE-t a megfelelési időszak adott évéhez tartozó, az adott tagállam tulajdonában lévő ESD megfelelési számláról átvezesse a megfelelési időszak bármely soron következő évéhez tartozó, az adott tagállam tulajdonában lévő ESD megfelelési számlára. Nem hajtható azonban végre ilyen átvezetés, ha:
a)
a tagállam az átvezetést az adott évhez tartozó ESD megfelelési számla egyenlegének megállapítása előtt kéri;
b)
az átvezettetni kívánt mennyiség nagyobb a 78. cikk alapján megállapított pozitív számlaegyenlegnél; vagy
c)
az átvezetést kezdeményező ESD megfelelési számla státusa az átvezetést nem teszi lehetővé.
84. cikk
A felhasználatlan jóváírási jogosultság átvitele a soron következő évek valamelyikére
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a felhasználatlan jóváírási jogosultság teljes egészét vagy megjelölt részeit a megfelelési időszak adott évéhez tartozó, az adott tagállam tulajdonában lévő ESD megfelelési számláról átvezesse a megfelelési időszak bármely soron következő évéhez tartozó, az adott tagállam tulajdonában lévő ESD megfelelési számlára. Nem hajtható azonban végre ilyen átvezetés, ha az átvitel kezdeményezése megelőzi az adott évi megfelelőségi állapotjelző értékének megállapítását.
85. cikk
A tagállam éves kibocsátási jogosultságának legfeljebb 5 %-át érintő átruházások
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a megjelölt mennyiségű ÉKJE-t egy adott évhez tartozó, az adott tagállam tulajdonában lévő ESD megfelelési számláról átvezesse egy másik tagállam ESD megfelelési számlájára. Nem hajtható azonban végre ilyen átvezetés, ha:
a)
az átvezettetni kívánt mennyiség nagyobb a kezdeményező tagállamhoz tartozó adott évi, a 406/2009/EK határozat 3. cikkének (2) bekezdése alapján meghatározott éves kibocsátási jogosultság 5 %-ánál vagy az abból még rendelkezésre álló mennyiségnél;
b)
a tagállam olyan ESD megfelelési számlára kérte az átvezetést, amely az adott év előtti évek valamelyikéhez tartozik;
c)
az átvezetést kezdeményező ESD megfelelési számla státusa az átvezetést nem teszi lehetővé.
86. cikk
Az ESD megfelelési számla egyenlegének megállapítása után kezdeményezett átruházások
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a megjelölt mennyiségű ÉKJE-t egy adott évhez tartozó, az adott tagállam tulajdonában lévő ESD megfelelési számláról átvezesse egy másik tagállam ESD megfelelési számlájára. Nem hajtható azonban végre ilyen átvezetés, ha:
a)
a tagállam az átvezetést a számlaegyenleg 78. cikk szerinti megállapítása előtt kéri;
b)
az átvezettetni kívánt mennyiség nagyobb a 78. cikk alapján megállapított pozitív számlaegyenlegnél; vagy
c)
az átvezetést kezdeményező ESD megfelelési számla státusa az átvezetést nem teszi lehetővé.
87. cikk
A jóváírási jogosultság legfeljebb 3 %-át érintő átruházások
A központi tisztviselő biztosítja, hogy bármely tagállam kérésére az uniós kibocsátásiegység-forgalmi jegyzék a jóváírási jogosultság teljes egészét vagy megjelölt részét egy adott évhez tartozó, az adott tagállam tulajdonában lévő ESD megfelelési számláról átvezesse egy másik tagállam ESD megfelelési számlájára. Nem hajtható azonban végre ilyen átvezetés, ha:
a)
a tagállam az átvezetést az adott évhez tartozó megfelelőségi állapotjelző megállapítása előtt kéri;
b)
az átvezettetni kívánt mennyiség nagyobb a tagállam számára e célra megengedett mennyiség - azaz a 406/2009/EK határozat 5. cikkének (6) bekezdése szerinti 3 % - azon nemzetközi jóváírások, iIKCS-k és htIKCS-k összegével csökkentett mennyiségénél, amelyek a megfelelőségi állapotjelző értékének e rendelet 79. cikke szerinti megállapítása időpontjában az ESD megfelelési számlán jelen vannak; vagy
c)
az átvezetést kezdeményező ESD megfelelési számla státusa az átvezetést nem teszi lehetővé.
88. cikk
Kiigazítások
(1) Ha a 406/2009/EK határozat 10. cikke szerinti kiigazítás vagy az e rendelet 74. cikke szerinti összeg más módosítása nyomán a megfelelési időszak időtartama alatt megnő egy tagállam éves kibocsátási jogosultsága, akkor a központi tisztviselő az európai uniós ÉKJE-alapszámlán létrehozza és onnan az adott tagállam érintett ESD megfelelési számlájára átvezeti a megfelelő számú ÉKJE-t.
(2) Ha a 406/2009/EK határozat 10. cikke szerinti kiigazítás vagy az e rendelet 74. cikke szerinti összeg más módosítása nyomán a megfelelési időszak időtartama alatt lecsökken egy tagállam éves kibocsátási jogosultsága, akkor a központi tisztviselő az adott tagállam érintett ESD megfelelési számlájáról átvezeti a megfelelő számú ÉKJE-t az ESD elvetési számlára.
89. cikk
Az iIKCS-k és a htIKCS-k helyettesítése
(1) Ha egy iIKCS-t vagy htIKCS-t helyettesíteni kell, amíg az uniós kibocsátásiegység-forgalmi jegyzékben van, a 406/2009/EK határozat 5. cikke (1) bekezdésének d) pontja értelmében érintett tagállam kéri egy kiotói egység átvezetését a saját kiotói jegyzékéből az uniós kibocsátásiegység-forgalmi jegyzékben vezetett megfelelő részesfél-számlára.
(2) A lejárt htIKCS a 79. cikk szerinti megfelelőségi állapotjelző értékének megállapítása során nem vehető számításba.
90. cikk
Átvezetések végrehajtása és visszavonása
(1) Az e cím hatálya alá tartozó átvezetésekre a 38., a 39., a 65. és a 66. cikket kell alkalmazni.
(2) Az ESD megfelelési számlákról tévedésből kezdeményezett átvezetések a nemzeti tisztviselő kérésére visszavonhatók. Erre a visszavonásra a 70. cikk (4), (6) és (7) bekezdését kell alkalmazni.
V. CÍM
KÖZÖS TECHNIKAI RENDELKEZÉSEK
1. FEJEZET
A kibocsátásiegység-forgalmi jegyzékrendszerrel szemben támasztott technikai követelmények
1. szakasz
Rendelkezésre állás
91. cikk
Az uniós kibocsátásiegység-forgalmi jegyzék és az EUTL rendelkezésre állása és megbízhatósága
(1) A központi tisztviselő minden ésszerű lépést megtesz annak biztosítására, hogy:
a)
az uniós kibocsátásiegység-forgalmi jegyzék a számlaképviselők és a nemzeti tisztviselők általi hozzáférés céljából napi 24 órában, a hét minden napján rendelkezésre álljon;
b)
az uniós kibocsátásiegység-forgalmi jegyzék, az EUTL és az ITL közötti, a 7. cikkben előírt kommunikációs kapcsolatok napi 24 órában, a hét minden napján fennálljanak;
c)
az elsődleges hardver- és szoftverelemek üzemzavara esetére tartalék hardver- és szoftverelemek álljanak rendelkezésre;
d)
az uniós kibocsátásiegység-forgalmi jegyzék és az EUTL gyorsan válaszoljon a számlaképviselők kéréseire.
(2) A központi tisztviselő biztosítja, hogy az uniós kibocsátásiegység-forgalmi jegyzéket és az EUTL-t olyan, nagy megbízhatóságú rendszerek és eljárások alkossák, amelyek garantálják valamennyi lényeges adat teljes körű megőrzését, és a rendszer meghibásodása vagy összeomlása esetén könnyűvé teszik az összes adat és funkció azonnali visszaállítását.
(3) A központi tisztviselő minimális szinten tartja az uniós kibocsátásiegység-forgalmi jegyzék és az EUTL üzemszüneteit.
92. cikk
Ügyfélszolgálat
(1) A nemzeti tisztviselők nemzeti ügyfélszolgálatok révén segítik és támogatják az uniós kibocsátásiegység-forgalmi jegyzékben általuk kezelt számlák tulajdonosait és képviselőit.
(2) A központi tisztviselő központi ügyfélszolgálat révén segíti és támogatja a nemzeti tisztviselőket az (1) bekezdés alapján nyújtott szolgáltatásuk fenntartásában.
2. szakasz
Biztonság, hitelesítés
93. cikk
Az uniós kibocsátásiegység-forgalmi jegyzék és a nemzeti kiotói jegyzékek hitelesítése
(1) Az uniós kibocsátásiegység-forgalmi jegyzék hitelesítése az EUTL felé a 105. cikk szerinti adatcsere- és műszaki előírások tekintetbe vételével történik.
(2) A tagállamok és az Unió a 7. cikk szerinti kommunikációs kapcsolat létrehozásakor a kiotói jegyzékeiknek az ITL felé való hitelesítésére az UNFCCC titkársága vagy az általa kijelölt szerv által kiadott digitális tanúsítványokat használják.
94. cikk
Hozzáférés az uniós kibocsátásiegység-forgalmi jegyzékben vezetett számlákhoz
(1) A számlaképviselőknek az uniós kibocsátásiegység-forgalmi jegyzékben vezetett számlájukhoz az uniós kibocsátásiegység-forgalmi jegyzék biztonságos területén keresztül kell hozzáféréssel rendelkezniük. A központi tisztviselő biztosítja, hogy az uniós kibocsátásiegység-forgalmi jegyzék internetes honlapjának biztonságos területe az interneten keresztül hozzáférhető legyen. Az uniós kibocsátásiegység-forgalmi jegyzék internetes honlapjának az Unió valamennyi hivatalos nyelvén rendelkezésre kell állnia.
(2) A platformszámlának a 14. cikk (1) bekezdése és a 20. cikk (1) bekezdése szerinti megnyitását követően a központi tisztviselő létrehozza az adott platform és az uniós kibocsátásiegység-forgalmi jegyzék közötti kapcsolatot. A központi tisztviselő biztosítja, hogy az uniós kibocsátásiegység-forgalmi jegyzékben vezetett azon számlákhoz, amelyekhez a 21. cikk (4) bekezdése értelmében külső kereskedési platformon keresztül is hozzá lehet férni és amelyek esetében a meghatalmazott képviselők egyike külső kereskedési platformszámlához is hozzá van rendelve meghatalmazott képviselőként, a külső kereskedési platformszámla tulajdonosa által üzemeltetett külső kereskedési platform is hozzáférhessen.
(3) A meghatalmazott képviselők vagy platformok és az uniós kibocsátásiegység-forgalmi jegyzék biztonságos területe közötti kommunikációt a 105. cikk szerinti adatcsere- és műszaki előírásokban meghatározott biztonsági követelmények tekintetbe vételével titkosítani kell.
(4) A központi tisztviselő megtesz minden ahhoz szükséges intézkedést, hogy az uniós kibocsátásiegység-forgalmi jegyzék internetes honlapjának biztonságos területéhez ne lehessen jogosulatlanul hozzáférni.
(5) Ha a meghatalmazott képviselő vagy további meghatalmazott képviselő hitelesítő adatainak biztonságos használata ellehetetlenült, akkor a meghatalmazott képviselő vagy további meghatalmazott képviselő haladéktalanul felfüggeszti az adott számlához való hozzáférést, értesíti erről a számlakezelőt, és kéri új hitelesítő adatok kiadását.
95. cikk
Meghatalmazott képviselők hitelesítése és engedélyezése az uniós kibocsátásiegység-forgalmi jegyzékben
(1) A központi tisztviselő biztosítja, hogy az uniós kibocsátásiegység-forgalmi jegyzék a kibocsátásiegység-forgalmi jegyzékhez való hozzáférés során való hitelesítés céljából minden meghatalmazott képviselő és további meghatalmazott képviselő részére felhasználónevet és jelszót adjon ki.
(2) Az uniós kibocsátásiegység-forgalmi jegyzéken belül a meghatalmazott képviselő vagy további meghatalmazott képviselő csak azokhoz a számlákhoz rendelkezhet hozzáféréssel, amelyekhez jogosult hozzáférni, és csak olyan folyamatok végrehajtását kezdeményezheti, amelyek végrehajtásának kezdeményezésére a 23. cikk alapján jogosult. Erre a hozzáférésre, illetőleg e kezdeményezések megtételére az uniós kibocsátásiegység-forgalmi jegyzék internetes honlapjának biztonságos területén kell lehetőséget biztosítani.
(3) Az (1) bekezdés szerinti felhasználóneveken és jelszavakon túlmenően a meghatalmazott képviselőknek és a további meghatalmazott képviselőknek másodlagos hitelesítést is igénybe kell venniük az uniós kibocsátásiegység-forgalmi jegyzékhez való hozzáférésre; e hozzáférés rendjének tekintettel kell lennie a 105. cikk szerinti adatcsere- és műszaki előírásokban a másodlagos hitelesítés mechanizmusai tekintetében meghatározott típusokra.
(4) Ha a meghatalmazott képviselő vagy további meghatalmazott képviselő nem értesítette a számlakezelőt hitelesítő adatai biztonságos használatának ellehetetlenüléséről és nem kérte új hitelesítő adatok kiadását, akkor a számlakezelő jogosult feltételezni, hogy az uniós kibocsátásiegység-forgalmi jegyzék által sikeresen hitelesített felhasználó azonos a megadott hitelesítő adatokhoz tartozó meghatalmazott képviselővel vagy további meghatalmazott képviselővel.
(5) A meghatalmazott képviselő köteles minden ahhoz szükséges lépést megtenni, hogy hitelesítő adatait el ne veszítse, hitelesítő adatait el ne lopják tőle, és hitelesítő adatainak biztonsága más módon ne sérüljön. Ha hitelesítő adatait elveszítette, hitelesítő adatait ellopták tőle vagy hitelesítő adatainak biztonsága más módon sérült, ezt a körülményt a meghatalmazott képviselő köteles haladéktalanul jelenteni a nemzeti tisztviselőnek.
96. cikk
A hozzáférés teljes körű felfüggesztése a biztonság megsértése nyomán és biztonsági kockázat fennállása esetén
(1) A Bizottság utasíthatja a központi tisztviselőt az uniós kibocsátásiegység-forgalmi jegyzékhez, az EUTL-hez vagy azok bármely részéhez való hozzáférés felfüggesztésére, ha megítélése szerint alapos a gyanúja annak, hogy az uniós kibocsátásiegység-forgalmi jegyzék vagy az EUTL biztonságának megsértése nyomán vagy az uniós kibocsátásiegység-forgalmi jegyzékkel vagy az EUTL-lel összefüggő súlyos biztonsági kockázat fennállása miatt veszélybe került a rendszer integritása, beleértve a 91. cikk szerinti tartalékeszközök integritását is.
(2) Ha a biztonság megsértése vagy biztonsági kockázat fennállása a hozzáférés felfüggesztését eredményezheti, a biztonság megsértéséről vagy a kockázatról tudomást szerző nemzeti tisztviselő azonnal értesíti a központi tisztviselőt az uniós kibocsátásiegység-forgalmi jegyzék más részeit fenyegető esetleges veszélyekről. Ennek alapján a központi tisztviselő értesíti az összes nemzeti tisztviselőt.
(3) Ha a nemzeti tisztviselő olyan körülményről szerez tudomást, amely szükségessé teszi az általa e rendelet alapján kezelt számlákhoz való mindennemű hozzáférés felfüggesztését, akkor - a felfüggesztésnél annyi idővel korábban, amennyivel gyakorlati szempontból lehetséges - értesíti a központi tisztviselőt és a számlatulajdonosokat. Ennek alapján a központi tisztviselő lehetőség szerint mihamarabb értesíti az összes nemzeti tisztviselőt.
(4) A (3) bekezdés szerinti értesítésnek tartalmaznia kell a felfüggesztés várható időtartamát, és az erre vonatkozó információt jól látható módon fel kell tüntetni az EUTL internetes honlapjának nyilvános területén.
97. cikk
A kibocsátási egységekhez vagy a kiotói egységekhez való hozzáférés felfüggesztése csalárd ügylet gyanúja esetén
(1) A nemzeti tisztviselő a következő esetekben és feltételek szerint saját kezdeményezésére vagy az illetékes hatóság kérésére felfüggesztheti az uniós kibocsátásiegység-forgalmi jegyzék általa kezelt részében található kibocsátási egységekhez vagy kiotói egységekhez való hozzáférést:
a)
legfeljebb négy hétre akkor, ha megítélése szerint fennáll annak a gyanúja, hogy a kibocsátási egységek vagy kiotói egységek csalást, pénzmosást, terrorizmusfinanszírozást, korrupciót vagy más súlyos bűncselekményt megvalósító ügyletben vettek részt; vagy
b)
jogszerű cél elérésére törekvő nemzeti jogi rendelkezések alapján, azokkal összhangban.
(2) A Bizottság utasíthatja a központi tisztviselőt arra, hogy legfeljebb négy hétre felfüggessze az uniós kibocsátásiegység-forgalmi jegyzékben vagy az EUTL-ben található kibocsátási egységekhez vagy kiotói egységekhez való hozzáférést, ha megítélése szerint fennáll annak a gyanúja, hogy a kibocsátási egységek vagy kiotói egységek csalást, pénzmosást, terrorizmusfinanszírozást, korrupciót vagy más súlyos bűncselekményt megvalósító ügyletben vettek részt.
(3) A nemzeti tisztviselő, illetőleg a Bizottság a felfüggesztésről haladéktalanul tájékoztatja a hatáskörrel és illetékességgel rendelkező bűnüldöző hatóságot.
(4) A nemzeti tisztviselőt - a nemzeti jog alapján és azzal összhangban - a nemzeti tisztviselő tagállamában működő bármely nemzeti bűnüldöző hatóság is jogosult felfüggesztésre utasítani.
98. cikk
Együttműködés az illetékes hatóságokkal; a pénzmosás, a terrorizmusfinanszírozás és a bűnözői tevékenység jelentése
(1) A nemzeti tisztviselő, valamint annak igazgatói és alkalmazottai maradéktalanul együttműködnek az érintett illetékes hatóságokkal a pénzmosáshoz és a terrorizmusfinanszírozáshoz kapcsolódó műveletek megelőzését és megakadályozását elégséges és megfelelő módon biztosító eljárások létrehozásában.
(2) A nemzeti tisztviselő, valamint annak igazgatói és alkalmazottai maradéktalanul együttműködnek a 2005/60/EK irányelv 21. cikke szerinti pénzügyi hírszerző egységgel, és ennek keretében mindennemű késedelem nélkül:
a)
saját kezdeményezésből tájékoztatják a pénzügyi hírszerző egységet, ha tudomásuk van arról, gyanítják vagy alapos okkal feltételezik azt, hogy valaki pénzmosást, terrorizmusfinanszírozást vagy bűnözői tevékenységet végez, végzett, kísérel meg végezni vagy kísérelt meg végezni;
b)
kérésre - az alkalmazandó jogszabályi rendelkezésekben előírt eljárásoknak megfelelően - minden szükséges tájékoztatást megadnak a pénzügyi hírszerző egységnek.
(3) A (2) bekezdésben meghatározott információkat a nemzeti tisztviselő tagállamának pénzügyi hírszerző egysége részére kell átadni. Az e cikkben előírt információtovábbítás teljesítéséért felelős személyt vagy személyeket a 2005/60/EK irányelv 34. cikkének (1) bekezdésében előírt megfelelésigazgatási és kommunikációs politikák és eljárások átültetését megvalósító nemzeti intézkedések határozzák meg.
(4) A nemzeti tisztviselő tagállama gondoskodik arról, hogy a 2005/60/EK irányelv 26-29., 32. és 35. cikkét átültető nemzeti intézkedések a nemzeti tisztviselőre alkalmazandók legyenek.
99. cikk
Folyamatok felfüggesztése
(1) Ha az uniós kibocsátásiegység-forgalmi jegyzék üzemeltetése és karbantartása nem e rendelet rendelkezéseinek megfelelően történik, a Bizottság utasíthatja a központi tisztviselőt, hogy ideiglenesen teljes körűen vagy részlegesen függessze fel az uniós kibocsátásiegység-forgalmi jegyzéktől érkező folyamatoknak az EUTL általi elfogadását. A Bizottság erről haladéktalanul értesíti az érintett nemzeti tisztviselőket.
(2) A központi tisztviselő - az uniós kibocsátásiegység-forgalmi jegyzék előre tervezett vagy veszélyhelyzet miatti karbantartása céljából - ideiglenesen teljes körűen vagy részlegesen felfüggesztheti a folyamatoknak az uniós kibocsátásiegység-forgalmi jegyzékben való kezdeményezését vagy elfogadását.
(3) Ha a nemzeti tisztviselő úgy ítéli meg, hogy a felfüggesztést szükségessé tévő összes rendezetlen kérdés megoldódott, akkor kérheti a Bizottságot az (1) bekezdés alapján felfüggesztett folyamatok végrehajtásának folytatására. Ha valóban így van, a Bizottság utasítja a központi tisztviselőt a szóban forgó folyamatok végrehajtásának folytatására. Máskülönben a Bizottság ésszerű határidőn belül elutasítja a kérést, és erről - indokai és a következő ilyen irányú kérés elfogadhatóságához teljesítendő követelmények megjelölésével - haladéktalanul tájékoztatja az érintett nemzeti tisztviselőt.
3. szakasz
Folyamatok automatikus ellenőrzése, rögzítése és végrehajtása
100. cikk
Folyamatok automatikus ellenőrzése
(1) Minden folyamatnak meg kell felelnie az elektronikus üzenetekre vonatkozó azon általános informatikai követelményeknek, amelyek biztosítják a folyamatoknak az uniós kibocsátásiegység-forgalmi jegyzék általi sikeres olvasását, ellenőrzését és nyilvántartásba vételét. Minden folyamatnak meg kell továbbá felelnie az adott folyamattípusra vonatkozóan e rendeletben megállapított különös követelményeknek.
(2) A központi tisztviselő biztosítja, hogy az EUTL - a 105. cikk szerinti adatcsere- és műszaki előírások tekintetbe vételével - minden folyamaton automatikus ellenőrzéseket hajtson végre azon szabálytalanságok és hiányosságok kimutatása céljából, amelyek arra utalnak, hogy a kezdeményezett folyamat nem felel meg a 2003/87/EK irányelvben, a 406/2009/EK határozatban vagy az e rendeletben megállapított követelményeknek.
101. cikk
A hiányosságok kimutatása
(1) A központi tisztviselő biztosítja, hogy az EUTL megszakítson minden olyan, az uniós kibocsátásiegység-forgalmi jegyzék és az EUTL között a 7. cikk (3) bekezdése értelmében fenntartott közvetlen kommunikációs kapcsolaton keresztül végrehajtott folyamatot, amellyel kapcsolatban a 102. cikk (2) bekezdésében előírt automatikus ellenőrzések során hiányosságot állapít meg, és erről egy automatikus ellenőrzési válaszkód visszaküldésével értesítse az uniós kibocsátásiegység-forgalmi jegyzéket és a megszakított kapcsolattal érintett számlák számlakezelőit. A központi tisztviselő biztosítja, hogy az uniós kibocsátásiegység-forgalmi jegyzék a folyamat megszakításáról haladéktalanul értesítse az érintett számlatulajdonosokat.
(2) Az ITL-nek meg kell szakítania minden olyan, a 7. cikk (1) bekezdése alapján az ITL-en keresztül teljesített ügyletekkel összefüggő folyamatot, amellyel kapcsolatban az ITL vagy az EUTL a 102. cikk (2) bekezdésében előírt automatikus ellenőrzések során hiányosságot állapít meg. Miután az ITL megszakította az ügyletet, a központi tisztviselő biztosítja, hogy az EUTL is ugyanígy tegyen. Az ITL az érintett jegyzékek jegyzékkezelőit az ügylet megszakításáról egy automatikus ellenőrzési válaszkód révén értesíti. Ha az érintett kibocsátásiegység-forgalmi jegyzékek között az uniós kibocsátásiegység-forgalmi jegyzék is szerepel, akkor a központi tisztviselő biztosítja, hogy az uniós kibocsátásiegység-forgalmi jegyzék egy automatikus ellenőrzési válaszkód visszaküldésével értesítse az uniós kibocsátásiegység-forgalmi jegyzékben vezetett, a megszakított ügylettel érintett számlák számlakezelőit. A központi tisztviselő biztosítja, hogy az uniós kibocsátásiegység-forgalmi jegyzék a folyamat megszakításáról haladéktalanul értesítse az érintett számlatulajdonosokat.
102. cikk
Hiányosságok kimutatása az uniós kibocsátásiegység-forgalmi jegyzékben és a nemzeti kiotói jegyzékekben
(1) A központi tisztviselő és a tagállamok biztosítják, hogy az uniós kibocsátásiegység-forgalmi jegyzék és a többi kiotói jegyzék olyan bemeneti ellenőrzési kódokat és ellenőrzési válaszkódokat alkalmazzon, amelyek révén biztosítható az egyes folyamatokban kicserélt információk helyes értelmezése. Az ellenőrzési kódoknak tekintettel kell lenniük a 105. cikk szerinti adatcsere- és műszaki előírásokban előírt kódokra.
(2) A központi tisztviselő biztosítja, hogy az uniós kibocsátásiegység-forgalmi jegyzék minden folyamat végrehajtása előtt és során megfelelő automatikus ellenőrzések végrehajtásával biztosítsa, hogy a hiányosságok kimutatása és a szabálytalan folyamatok megszakítása még azelőtt megtörténjék, hogy az EUTL végrehajtaná saját automatikus ellenőrzéseit.
103. cikk
Adategyeztetés, következetlenségek kimutatása az EUTL-ben
(1) Annak érdekében, hogy az EUTL-ben a számlákról, valamint a kiotói egységek és a kibocsátási egységek birtoklásáról vezetett nyilvántartások összhangban legyenek az ugyanezen adatokról az uniós kibocsátásiegység-forgalmi jegyzékben nyilvántartott adatokkal, a központi tisztviselő biztosítja, hogy az EUTL szabályos időközönként adategyeztetést kezdeményezzen. A központi tisztviselő biztosítja, hogy az EUTL minden folyamatot rögzítsen.
(2) Ha az (1) bekezdés szerinti adategyeztetés során az EUTL olyan következetlenséget mutat ki, amely arra utal, hogy az uniós kibocsátásiegység-forgalmi jegyzék által a szabályos időközönként végrehajtott adategyeztetések keretében a számlákról, valamint a kiotói egységek és a kibocsátási egységek birtoklásáról szolgáltatott adatok eltérnek az EUTL-ben tárolt adatoktól, akkor a központi tisztviselő biztosítja, hogy az EUTL megakadályozza a további folyamatok végrehajtását a következetlenséggel érintett számlákkal, kibocsátási egységekkel és kiotói egységekkel. A központi tisztviselő biztosítja, hogy az EUTL mindennemű következetlenségről haladéktalanul értesítse a központi tisztviselőt és az érintett számlák számlakezelőit.
104. cikk
A folyamatok véglegesítése
(1) A 7. cikk (1) bekezdése alapján az ITL-nek továbbított ügyletet akkor kell véglegesítettnek tekinteni, amikor az ITL értesíti az EUTL-t a folyamat végrehajtásának megtörténtéről.
(2) A 7. cikk (3) bekezdése alapján az EUTL-nek továbbított ügyleteket és más folyamatokat akkor kell véglegesítettnek tekinteni, amikor az EUTL értesíti az uniós kibocsátásiegység-forgalmi jegyzéket a folyamatok végrehajtásának megtörténtéről. A központi tisztviselő biztosítja, hogy az EUTL automatikusan megszakítsa az ügylet vagy folyamat végrehajtását, ha a végrehajtást a továbbítás időpontjától számított 24 órán belül nem sikerült elvégezni.
(3) A 103. cikk (1) bekezdése szerinti adategyeztetési folyamatot akkor kell véglegesítettnek tekinteni, amikor megtörtént az egy adott napra és időpontra vonatkozóan az uniós kibocsátásiegység-forgalmi jegyzékben tárolt adatok és az EUTL-ben nyilvántartott adatok közötti összes következetlenség kiküszöbölése, és az adategyeztetési folyamat a sikeres újraindítást követően sikeresen befejeződött.
4. szakasz
Adatcsere- és műszaki előírások, változások végrehajtása
105. cikk
Adatcsere- és műszaki előírások
(1) A Bizottság a nemzeti tisztviselők rendelkezésére bocsátja a kibocsátásiegység-forgalmi jegyzékek és az ügyleti jegyzőkönyvek közötti adatcseréhez szükséges adatcsere- és műszaki előírásokat, amelyeknek ki kell terjedniük különösen az azonosító kódokra, az automatikus ellenőrzésekre, a válaszkódokra és az adatnaplózási követelményekre, valamint az adatcsere megkezdéséhez szükséges tesztelési eljárásokra és a teljesítendő biztonsági követelményekre.
(2) Az adatcsere- és műszaki előírásokat az Éghajlatváltozási Bizottság jegyzékkezelői munkacsoportjával konzultálva kell kidolgozni, és összhangban kell lenniük a Kiotói Jegyzőkönyv szerinti kibocsátásiegység-forgalmi jegyzékrendszerek adatcsereszabványaira vonatkozóan a 12/CMP.1. határozat alapján kidolgozott funkcionális és műszaki előírásokkal.
106. cikk
A szoftver verzióinak és kiadásainak kezelése
Ha az uniós kibocsátásiegység-forgalmi jegyzék szoftverének új verzióját vagy kiadását kell üzembe helyezni, akkor a központi tisztviselő biztosítja, hogy a szoftver új verziója vagy kiadása és az EUTL, illetve az ITL közötti kommunikációs kapcsolat csak azt követően kerüljön létrehozásra és aktiválásra, hogy sikeresen lezárultak a 105. cikk szerinti adatcsere- és műszaki előírásokban előírt tesztelési eljárások.
2. FEJEZET
Nyilvántartások, információszolgáltatás, titoktartás, díjak
107. cikk
Az információk és a személyes adatok feldolgozása
(1) A központi tisztviselő és a tagállamok biztosítják, hogy az uniós kibocsátásiegység-forgalmi jegyzék, az EUTL és a többi kiotói jegyzék a számlákra, a számlatulajdonosokra és a számlaképviselőkre vonatkozóan csak a III. melléklet III-I. táblázatában, a VI. melléklet VI-I. és VI-II. táblázatában, a VII. melléklet VII-I. táblázatában és a VIII. melléklet VIII-I. táblázatában meghatározott adatokat tárolja és dolgozza fel.
(2) Az uniós kibocsátásiegység-forgalmi jegyzékben, az EUTL-ben és a többi kiotói jegyzékben egyetlen olyan adat sem rögzíthető, amely a 95/46/EK irányelv 8. cikke és a 45/2001/EK rendelet 10. cikke értelmében különleges adatnak minősül.
(3) A központi tisztviselő és a tagállamok biztosítják, hogy az ITL-nek csak olyan személyes adatok kerüljenek továbbításra, amelyek kiotói egységek átvezetését igénylő ügyletekkel kapcsolatosak.
108. cikk
Nyilvántartások
(1) A központi tisztviselő biztosítja, hogy az uniós kibocsátásiegység-forgalmi jegyzék valamennyi folyamatra, naplózási adatra és számlatulajdonosra vonatkozóan a számla lezárását követően öt évig megőrizze az adatokat.
A központi tisztviselő és a tagállamok biztosítják, hogy az uniós kibocsátásiegység-forgalmi jegyzék és a többi kiotói jegyzék valamennyi releváns kiotói folyamatra, naplózási adatra és a kiotói számlák számlatulajdonosaira vonatkozóan a számla lezárását követően tizenöt évig, de legalább addig, amíg az esetleges velük kapcsolatos folyamatban lévő végrehajtási ügyeket az UNFCCC szervei le nem zártak, megőrizze az adatokat.
(2) A központi tisztviselő biztosítja, hogy a nemzeti tisztviselők képesek legyenek minden olyan adathoz hozzáférni, valamint minden olyan adatot lekérdezni és exportálni, amelyet az uniós kibocsátásiegység-forgalmi jegyzék az általuk aktuálisan vagy korábban kezelt számlákkal kapcsolatban nyilvántart.
109. cikk
Információszolgáltatás
(1) A központi tisztviselő az EUTL internetes honlapján átlátható módon és rendszerezett formában hozzáférhetővé teszi a XIV. mellékletben előírt címzettek számára a XIV. mellékletben meghatározott adatokat. A központi tisztviselő minden ésszerű lépést megtesz annak érdekében, hogy a XIV. mellékletben meghatározott adatokat a XIV. mellékletben meghatározott gyakorisággal tegye hozzáférhetővé. A központi tisztviselő ezen túlmenően az EUTL-ben vagy az uniós kibocsátásiegység-forgalmi jegyzékben található információk közül csak azokat tárhatja a nyilvánosság elé, amelyek esetében erre a 110. cikk lehetőséget biztosít.
(2) A nemzeti tisztviselők nyilvánosan hozzáférhető internetes honlapon a XIV. mellékletben előírt gyakorisággal átlátható módon és rendszerezett formában ugyancsak hozzáférhetővé tehetik a XIV. mellékletben előírt címzettek számára az ugyanott felsorolt adatok azon részét, amelyhez maguk a 110. cikk alapján hozzáféréssel rendelkeznek. A nemzeti tisztviselők ezen túlmenően az uniós kibocsátásiegység-forgalmi jegyzékben található információk közül csak azokat tárhatják a nyilvánosság elé, amelyek esetében erre a 110. cikk lehetőséget biztosít.
110. cikk
Titoktartás
(1) Hacsak az uniós jog vagy e rendelettel összeegyeztethető és jogszerű cél elérésére törekvő, arányos nemzeti jogi rendelkezés másként nem rendelkezik, az EUTL-ben, az uniós kibocsátásiegység-forgalmi jegyzékben és a többi kiotói jegyzékben található valamennyi adatot - beleértve a teljes számlaállományra és a végrehajtott ügyletek összességére vonatkozó adatokat, valamint az ügyletekben részt vevő vagy az ügyletekben másként érintett kibocsátási egységek egyedi egységazonosító kódját és kiotói egységek egységazonosító sorszámának egyedi számszerű értékét is - bizalmasan kell kezelni.
(2) A központi tisztviselő, illetve a nemzeti tisztviselő az uniós kibocsátásiegység-forgalmi jegyzékben és az EUTL-ben nyilvántartott adatokat kiszolgáltathatja:
a)
a tagállami bűnüldöző szerveknek és adóhatóságoknak;
b)
az Európai Bizottság Európai Csalás Elleni Hivatalának;
c)
az Európai Számvevőszéknek;
d)
az Eurojustnak;
e)
a 2003/6/EK európai parlamenti és tanácsi irányelv (20) 11. cikkében és a 2005/60/EK irányelv 37. cikkének (1) bekezdésében említett illetékes hatóságoknak;
f)
a hatáskörrel és illetékességgel rendelkező nemzeti felügyeleti hatóságoknak;
g)
a tagállami nemzeti tisztviselőknek és a 2003/87/EK irányelv 18. cikke szerinti illetékes hatóságoknak.
(3) A (2) bekezdésben felsorolt személyeknek az adatok csak a központi tisztviselőhöz vagy valamely nemzeti tisztviselőhöz intézett kérésükre és csak abban az esetben szolgáltathatók ki, ha a kérést csaláshoz (ha azt kibocsátási egységekkel vagy kiotói egységekkel követték el), pénzmosáshoz, terrorizmusfinanszírozáshoz, más súlyos bűncselekményhez, piacbefolyásoláshoz (ha annak elkövetéséhez az uniós kibocsátásiegység-forgalmi jegyzékben vagy a kiotói jegyzékekben vezetett számlák eszközként felhasználhatók) vagy az európai uniós kibocsátáskereskedelmi rendszer működésének biztosítását célzó uniós vagy nemzeti jogszabályi rendelkezések megsértéséhez kapcsolódó kivizsgálási, nyomozati, felelősségrevonási, adóigazgatási, adójogi hatósági, ellenőrzési vagy pénzügyi felügyeleti célú tevékenységük indokolja és szükségessé teszi.
(4) Az a személy, aki a (3) bekezdés alapján adatok birtokába jut, köteles gondoskodni arról, hogy az adatokat csak a (3) bekezdés szerinti kérésben megjelölt célra használja fel, és azok szándékosan vagy szándékolatlanul ne juthassanak olyan személyek birtokába, akik az adatfelhasználás szándékolt céljának megfelelő tevékenységben nem vesznek részt. Ez a rendelkezés nem zárja ki azt, hogy a szóban forgó személyek az adatokat a (2) bekezdésben felsorolt más személyeknek a (3) bekezdés szerinti kérésben megjelölt célból átadják.
(5) A központi tisztviselő a (2) bekezdésben felsorolt személyeknek - kérésükre - az ügyletekre vonatkozó, konkrét személyek azonosítását lehetővé nem tevő adatokhoz hozzáférést biztosíthat, ha a kérés célja az ügyletek esetleges gyanús mintáinak kimutatása. Az adatokhoz ilyen módon hozzáférő személyek az ügyletek gyanús mintáiról a (2) bekezdésben felsorolt többi személyt értesíthetik.
(6) Az Europol részére a 2009/371/IB tanácsi határozat (21) szerinti feladatainak ellátásához állandó adatolvasási jogosultság mellett hozzáférést kell biztosítani az uniós kibocsátásiegység-forgalmi jegyzékben és az EUTL-ben tárolt adatokhoz. Az Europol köteles folyamatosan tájékoztatni a Bizottságot az adatok felhasználásáról.
(7) A nemzeti tisztviselők biztonságos eszközök útján a többi nemzeti tisztviselő és a központi tisztviselő rendelkezésére bocsátják azon személyek nevét és azonosító adatait, akik esetében a 22. cikk (2) bekezdésének a), b) és c) pontja alapján megtagadták a számlanyitást, valamint akik esetében a 24. cikk (5) bekezdésének a) és b) pontja alapján megtagadták a meghatalmazott képviselőként vagy további meghatalmazott képviselőként való jóváhagyást, továbbá azon számlák tulajdonosának, meghatalmazott képviselőjének vagy további meghatalmazott képviselőjének nevét és azonosító adatait, amelyekhez a 34. cikk alapján felfüggesztették a hozzáférést, valamint amelyeket a 33. cikk alapján lezártak. A nemzeti tisztviselők erről az érintett személyeket értesítik.
(8) A nemzeti tisztviselő dönthet úgy, hogy a nemzeti bűnüldöző szerveket és adóhatóságokat értesíti minden olyan ügyletről, amely a nemzeti tisztviselő által megállapított számot meghaladó számú egységre vonatkozik, és minden olyan számláról, amely egy adott időszakban a nemzeti tisztviselő által megállapított számnál nagyobb számú ügyletben vesz részt.
(9) Az EUTL, az uniós kibocsátásiegység-forgalmi jegyzék és a többi kiotói jegyzék a kibocsátási egységek és a kiotói egységek árára vonatkozó információk megadására a számlatulajdonosokat nem kötelezheti.
(10) Az 1031/2010/EU rendelet 24. cikke alapján kinevezett aukció-ellenőr részére hozzáférést kell biztosítani az uniós kibocsátásiegység-forgalmi jegyzékben vezetett árverési kézbesítőszámlára vonatkozó valamennyi információhoz.
111. cikk
Díjak
(1) A központi tisztviselő az uniós kibocsátásiegység-forgalmi jegyzékben vezetett számlák tulajdonosait díjfizetésre nem kötelezheti.
(2) A nemzeti tisztviselők az általuk kezelt számlák tulajdonosait ésszerű díj fizetésére kötelezhetik.
(3) A nemzeti tisztviselők a felszámított díjakról tájékoztatják a központi tisztviselőt; a nemzeti tisztviselők a felszámított díjak változásairól tíz munkanapon belül tájékoztatják a központi tisztviselőt. A központi tisztviselő a díjakat nyilvános internetes honlapon közzéteszi.
112. cikk
Üzemszünetek
A központi tisztviselő - egyrészt az uniós kibocsátásiegység-forgalmi jegyzék és az EUTL rendelkezésre állásának és biztonságának biztosításához szükséges ésszerű lépések megtételével, másrészt pedig annak biztosításával, hogy megfelelő megbízhatóságú rendszerek és eljárások biztosítsák az összes adat védelmét - gondoskodik arról, hogy az uniós kibocsátásiegység-forgalmi jegyzék működését a lehető legkisebb mértékben befolyásolják üzemszünetek.
IV. CÍM
ÁTMENETI ÉS ZÁRÓ RENDELKEZÉSEK
113. cikk
Végrehajtás
A tagállamok hatályba léptetik az e rendelet végrehajtásához szükséges törvényi, rendeleti és közigazgatási rendelkezéseket, köztük különösen azokat, amelyek ahhoz szükségesek, hogy a nemzeti tisztviselők teljesíthessék a 22. cikk (1) bekezdése, a 24. cikk (4) bekezdése és a 25. cikk (4) bekezdése alapján az információk ellenőrzése vonatkozásában fennálló kötelezettségeiket.
114. cikk
A számlák folytonossága
Az e rendelet I. címének 3. fejezetében említett, a 920/2010/EU rendelet alapján megnyitott vagy használt számlák e rendelet alkalmazásában is használatban maradnak.
A 920/2010/EU rendelet alapján megnyitott platformszámlák e rendelet alkalmazásában külső kereskedési platformszámlaként használatban maradnak.
115. cikk
Felhasználási korlátozások hatálybalépése
A központi tisztviselő átadja a nemzeti tisztviselőknek az európai uniós kibocsátáskereskedelmi rendszerhez tartozó azon számlák jegyzékét, amelyek olyan nemzetközi jóváírásokat tartalmaznak, amelyek a 2003/87/EK irányelv 11a. cikkének (9) bekezdése alapján elfogadott intézkedések értelmében a szóban forgó intézkedésekben megjelölt időponttól fogva nem használhatók fel. E jegyzék alapján a nemzeti tisztviselő felszólítja a számlatulajdonost egy olyan kiotói számla megnevezésére, amelyre ezeket a nemzetközi jóváírásokat át kívánja vezettetni.
Ha a számlatulajdonos negyven munkanapon belül nem válaszol a tisztviselő felszólítására, akkor a tisztviselő a nemzetközi jóváírásokat egy nemzeti kiotói számlára átvezeti.
116. cikk
A 920/2010/EU rendelet módosítása
A 920/2010/EU rendelet a következőképpen módosul:
1.
A 3-28. cikket el kell hagyni.
2.
A 32. cikk helyébe a következő szöveg lép:
„32. cikk
Kizárt státusú légijármű-üzemeltetői számlák
(1) Ha a kibocsátási egységek leadására vonatkozóan a 2003/87/EK irányelv 12. cikkének (2a) bekezdésében előírt határidőig a légijármű-üzemeltető előző évi hitelesített kibocsátásadataként a 29. cikk alapján nulla kerül rögzítésre az uniós kibocsátásiegység-forgalmi jegyzékben, akkor az uniós kibocsátásiegység-forgalmi jegyzéknek a megfelelő légijármű-üzemeltetői számla státusát kizártra kell állítania.
(2) Ha az aktuális évet megelőző évi hitelesített kibocsátásadat eltér nullától, akkor az uniós kibocsátásiegység-forgalmi jegyzéknek a számla státusát nyitottra kell állítania.”
3.
A 41. cikk (4) bekezdése helyébe a következő szöveg lép:
„(4) Ha a kizárt státusú légijármű-üzemeltetői számlára az (1) bekezdés alapján nem kerül kibocsátási egység, akkor az elmaradt kibocsátási egységeket akkor sem kell a szóban forgó számlán létrehozni, ha a számla státusa később nyitottra változik.”
4.
Az 57. cikk helyébe a következő szöveg lép:
„57. cikk
Áttárolás időszakok között
Az 56. cikkben előírt elszámolási célú ügyletek végrehajtása után tíz munkanapon belül az uniós kibocsátásiegység-forgalmi jegyzéknek el kell vetnie az uniós kibocsátásiegység-forgalmi jegyzékben vezetett ügyfélszámlákon lévő mindazon II. fejezet szerinti kibocsátási egységeket, amelyek a 2008-2012. időszakra vonatkoznak, és ugyanezekre a számlákra ugyanennyi olyan II. fejezet szerinti kibocsátási egységet ki kell adnia, amely a 2013-2020. időszakra vonatkozik, továbbá el kell vetnie az uniós kibocsátásiegység-forgalmi jegyzékben vezetett ügyfélszámlákon lévő mindazon III. fejezet szerinti kibocsátási egységeket, amelyek a 2008-2012. időszakra vonatkoznak, és ugyanezekre a számlákra ugyanennyi olyan III. fejezet szerinti kibocsátási egységet ki kell adnia, amely a 2013-2020. időszakra vonatkozik.”
5.
Az 52. cikk (4) bekezdése helyébe a következő szöveg lép:
„(4) A központi tisztviselő az 56. cikk szerinti elszámolási ügyletek végrehajtása után csökkenti az EUTL-ben nyilvántartott minimumletét értékét. A csökkentés mértékének meg kell egyeznie a 2008-2012. időszakra vonatkozóan a tagállam nemzeti tisztviselője által kezelt üzemeltetői számlákról leadott III. fejezet szerinti kibocsátási egységeknek az 56. cikk (3) bekezdése szerinti elszámolási értékkel megnövelt összmennyiségével.”
6.
Az 59-79. cikket el kell hagyni.
117. cikk
Hatályukat vesztő jogi aktusok
Az 1193/2011/EU rendelet hatályát veszti.
A 920/2010/EU rendelet 2013. október 1-jén hatályát veszti.
118. cikk
Hatálybalépés
Ez a rendelet Az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. május 2-án.

Labels: 12
8
5
20